text:
Na aña 1956, gobierno di PPA e tempo ey, a aproba plannan pa construi un hotel luhoso na Palm Beach, cual lo hiba e nomber di Aruba Caribbean Hotel. Srs. Juan E. Irausquin y Oscar Henriquez a traha un rapport riba e construccion di e hotel aki. Nan a biaha pa Miami y Puerto Rico pa busca mas informacion riba turismo, basa riba nan experiencia cu e desaroyonan di turismo. Un di nan conclusion tabata cu e beachnan aya no por competi cu esunnan di Aruba, e herment promocional cu Aruba tabatin mester pa tuma e bentaha. Pero pa Aruba por a competi cu e destinacionnan ey, mester a traha un compleho luhoso. Specialmente Juancho Irausquin, un politico y lider di e partido PPA, a ser mira como e pionero grandi di e proyecto pionero aki di Aruba su turismo. Asina tambe a cuminsa cu e construccion di e hotel cu oficialmente a habri dia 18 di juli 1959, e prome hotel di piso halto na Aruba.
Mester menciona tambe cu e habrimento di Basi Ruti Hotel na februari 1957, a cuminsa cu un mehoramento di e infrastructura di e isla. Te na e momento ey, ta solamente camindanan secundario por a usa pa yega Palm Beach for di Oranjestad. E situacion a wordo mehora door di traha un boulevard for di Oranjestad pa Palm Beach y aeropuerto cu a habri na aña 1958. Construccion di e boulevard aki a permiti cu por a traha hopi hotel luhoso tras di otro. Tambe cu tur e florecemento di e hotelnan luhoso aki, mester a busca atraccionnan turistico original y un di nan sigur a resulta di ta De Olde Molen. Ken a bin cu e idea pa trece un molina aki na Aruba?
Net den e tempo ey, un comerciante di Savaneta, Sr. Theodorus Paalman (qepd), miho conoci como Theo, casa cu Calista de Cuba, a hayé involvi den un accidente di trafico y algun marinier bebi cu a tira un botter riba su auto net dilanti di e Kemp. E impacto di e accidente aki a rekeri cu Theo mester a bay Hulanda pa tratamento medico, compaña pa su señora. Desafortunadamente, Theo ta perde un wowo y seguro a pagé bon placa segun e famia. Aya na Groningen, Hulanda riba un dia Theo, naci na Hulanda, a dicidi di bay bishita algun boerderij y eynan el a mira varios molina. Un molina cu a hala atencion di Theo tabata uno cu tabata wordo usa como un draga pa saca awa foi tera cu tabata na nivel di lama. Un molina cu a wordo rediseña despues di 1878 pa mula maishi. Despues debi na un tempestad e molina aki a wordo bandona. Ta na aña 1897 nan a bolbe asembl’e na Wedderveer y nan a dun’e e nomber di Lucretia Christina. Na aña 1929 el a bolbe wordo afecta pa otro tempestad y finalmente a bolbe asembl’e di nobo. Manera nos tur sa cu na Hulanda hopi molina ta wordo usa pa seguridad di sucumbi pa dañonan di inundacionnan y tambe pa mula maishi. Pa Siglo ‘19, Hulanda tabatin mas di 9,000 molina. Despues Theo ta regresa Aruba.
Riba un dia, tres Hulandes, biba na Aruba, Srs. Theo Paalman, G. J. Woudenberg y Geusebrock ta sinta na e bar di Hotel Strand ta combersando. Debi na e buscamento di atraccionnan turistico, un idea a lanta entre nan pa construi un molina na Aruba. Nan tabata dispone di algun placa y a bay busca conseho y informacion cerca expertonan. A resulta cu e sumanan necesario tabata mucho mas halto di loke nan a pensa, pero no a laga esaki spanta of descurasha nan. Srs. Paalman y Woudenberg a sigui elabora e idea y a bin na forma un Asociacion Anonimo. Pero pa e asociacion aki yega na un capital mester bende accionnan y no a keda nada otro cu sali riba caya y purba convence y entusiasma hende cu e idea aki. Cas pa cas nan tabata pasa y accionnan tabata wordo bendi. E hendenan cu a bira accionista, of tabata kere cu e idea aki por a resulta den algo, of simplemente tabata cumpra accion. Den un tempo cortico nan a logra bende accion te na un capital di Fls.100,000.00. Dia tabatin mester di mas capital nan a bolbe bende Fls.10,000.00 na accionnan y cu esey por a cuminsa cu realisacion di e idea aki.
Mesora Theo a pensa riba un molina cu el a mira na Groningen dia e tabata riba un boerderij. Por bisa cu ya for di e dia ey caba e idea a drenta su cabes pa trece uno Aruba como un atraccion turistico. Theo a encontra cu uno na Groningen y traha na Winschoten, Hulanda na aña 1804 y cu e por trece Aruba y cu e placa cu seguro a pag’e relaciona cu e accidente, el a dicidi cu e por cumpra loke a resta di e molina (olde molen) aki. Ta dos di e molinanan aki a wordo traha e aña ey pa e trahado di molina, Sr. W. Kamps di Winschoten. E molinanan a wordo traha riba un piso di piedra y ariba cu palo di caña. Debi na un construccion di un pomp stacion di stoom na aña 1883 nan a wordo poni for di servicio. Tambe door di un tormenta, un di nan a sufri basta daño.
Un di e molinanan aki a wordo cumpra pa Fls.100.00 pa e agricultor Geert Rikus Luth naci na Nieuwe Pekela y biba na Wedderveer. Na aña 1879 el a casa cu Lucretia Snelter di Wedderveer. E suma a wordo paga pa famia Snelter. Sr. Jan Hubbeling Snelter, un cuña di Luth, a manda e molina riba boto for di e Winschotenzijl, via e Westernwoldsche Aa pa Wedderveer. Jan tabata conoci como Jan Hobbel pa su hendenan. Nunca el a casa y tabata un homber cu hopi ambicion. E tabata tene su mes mucho ocupa pa por cuida cunucu y molina. E tabata saca hopi potret di animalnan y pone exposicion na su cas. E tabata organisa fiesta di Indjan y tabata bay jaag y pisca hopi. Cu e boto di bela cu e mes a traha por a hayé hopi bes na Westernwoldsche. Pa gosa di e naturalesa e tabata traha tent y pinta tur sorto di bestia riba nan. E tabata pasa su tempo den un trankilidad y gosa su bida enormemente. Di acuerdo cu su ruman muhe Chrisje, Jan no tabata un agricultor pero jaag y piscamento tabata su miho, pero tambe tabatin hopi experiencia den negoshi.
Na aña 1897 e molina a bolbe wordo asambla patras di e cunucu na Hoofdweg 57 di e famia Snelter como un molina pa mula maishi y a haya e nomber di “Lucretia Christina” na honor di e señora y yiu muhe di Luth. El a wordo traha riba algun piedra stiwa riba otro. E piso na halto tabatin un capa cubri cu material di cubri dak y e halanan di Hulanda Antiguo. Riba e entrada di e edificio tabata skirbi G(eert) R(ikus) L(uth), L(ucretia) y H(ubbeling).
E funcion di e molina aki tabata pa mula e grano pa e ganadero, specialmente pa porco. Na e molina tabatin tambe un zaag pa zaag palo (wak potret). Na e cunucu tabatin un mondi grandi. E palonan tabata wordo gekap y corta na e molina. E tereno liber a wordo poni pa agricultura. Na mei 1929 un timon a kibra y e molina no por a draai mas. Na aña 1933 un timon a wordo poni di nobo y e molina a cuminsa draai bek na 1934. Pero despues e molina no tabata den bon condicion mas y a declar’e inutil. For di 1937 e molina no a mula nada mas. Na aña 1947 e molina tabata un bes mas sin timon. Un permiso temporario ta wordo solicita y Sr. H. G. Jonker kende den e periodo ey tabata doño di e molina.
Den zomer di 1960 e molina a wordo desmantela completo pa e trahado di molina, Jan Diederik “Diek” Medendorp di Zuidlaren. E piedranan di e molina aki a wordo bon warda pa e doño di Wedderveer pa un molina di awa. Esaki tabata e molen “De Nijverheid” y tabata net en frente di “Lucretia Christina”.
E molina a wordo cumpra y mientras tabata warda pa e yega Aruba, un N.V. a wordo funda y a lanta un directiva consistiendo di: Srs. C. Tukenburg y Theo Paalman, y tur tres comisario, Srs. Charles Morales, van Dam y C. Croes. Sr. G. J. Woudenberg, un Hulandes cu su deseo tabata pa bay biba na un luga tropico, tabata tene buki pa Theo. E costonan total di construccion y pa e muebleria tabata Fls.170,000.00 di cual Fls.110,000.00 a wordo bendi na accion. E capital tabata completamente Arubiano y e accionnan tabata parti den tur categoria di comunidad Arubiano. Asina tambe e construccion di e edificio a cuminsa na Palm Beach.
E molina a wordo bon prepara pa e clima tropical di Aruba. Na Wedderveer tur loke a keda tabata e piso abou di piedra. Esaki tabata den servicio largo manera un stal, pero cu e modernisacion di agricultura tambe a wordo kibra. E molina a wordo dismantela cu hopi cautelo na Hulanda. Na Januari 1961 e molina desmantela a wordo manda pa Aruba riba e barco “Medusa” di KNSM, unda e lo funciona como un museum y un bista pa hala atencion riba e restaurant. Diasabra, dia 3 di juni 1961, pa exactamente 4ór di atardi, bou di un publico grandi, e prome piedra a wordo poni pa e edificio di De Olde Molen, cu lo lanta como un taberna di un bar restaurant. Ta ser spera tambe cu e negoshi por habri na September 1961 cu lo sirbi 150 huesped. Cu e compra, transportacion y traha di nobo lo costa Fls.175,000.00, un suma cu a wordo recauda. Dirigi pa e maestro di ceremonia, Sr. Charlie Morales, gezaghebber di Aruba, Sr. F. Beaujon, a efectua e trabou di metsla. E trabou di metsla aki simbolicamente ta nifica energia na e trabou aki. Asina tambe nos por mira e murayanan cuminsa bay halto. Den su charla e gezaghebber ta elogia esnan cu a tuma e iniciativa y cu nan perseverancia y cu e speransa nobo aki e ganashi pa Aruba lo sigui florece.
Despues di e ceremonia e grupo a bay Basi Ruti unda un drink a wordo ofreci. Tambe segun e directiva, cu e proyecto di Olde molen aki, segun nan mesun idea, lo termina den un estilo Hulandes. Aunke e no ta cla ainda pero toch e ta bon conoci na Merca pa motibo cu e Mericanonan cu bishita Aruba ta wordo bon informa tocante e molen, cual ta un bon señal pa futuro. Asina nos por mira kiko por wordo logra cu perseverancia pasobra esey ta loke esnan cu e iniciativa tin den nan pa trece e placa aden. Manera a wordo anuncia anteriormente, cu muy probablemente e proyecto lo bin cla na September.
Na juni-juli e top di ocho skina a wordo lanta pa e trahado di molina, Jan Diederik “Diek” Medendorp den siete siman na e rand di e beach blanco di Aruba. Sr. Medendorp a keda hunto cu su casa pa tres luna na Aruba. E wiel cu ta core riba spoor y e acesorionan awo ta sinta na e molina di mula maishi De Zwaan na Holland, Michigan, Merca.
Den e edificio unda e molina a wordo poni, a bin un restaurant “De Olde Molen”. E escogencia pa hiba un molina pa Aruba no tin nada di haci cu e funcionamento di e molina. E isla ta consisti di piedra, baranca y casi nada ta crece, sigur cu grano no. E molina tin un capa cu ta draai. Na e luga unda e ta, e biento semper ta waya den e mesun direccion, den un superfluo y hasta di mas. E molina di Wedderveer aki na Aruba a haya un funcion pa atrae publico. Hopi turista Mericano ta bishita e isla y ta haya e molina algo hopi peculiar. E halanan di e molina ta bon wanta. E stelashi ta bon poni pa evita cu e bishitantenan por cay for di e piso.
Unabes cu el a yega na pida pida, mester a asamblé di nobo. E proyecto aki oficialmente a wordo reconoci como e prome iniciativa turistico financia cu recursonan priva riba nos isla. En realidad e hecho ta cu De Old Molen na Boulevard, Palm Beach, lo termina prome cu un luna manera a ser spera. Pensando cu el a bin cla na augustus 1961, awo ta cla pa e ultimo piedra wordo poni na e edificio na juli. Bohama N.V. cu ta encarga cu e edificio, e trahado di e molen for di Hulanda a encarg’e pa cuminsameno di juni. Asina ta, cu si e gerencia lo caba tambe cu e inventario, etc. e ora e molen lo por cuminsa draai un luna prome.
Ora a yega e fase final, durante un conferencia di prensa, directiva di “De Olde Molen” a informa cu e proyecto a yega su fase final y lo habri oficialmente pa publico dia 15 di maart 1962. Ora el a habri su portanan, 15 persona a haya un trabou, di cual 13 tabata Arubiano. Sr. G. J. Woudenberg a bira e Gerente General y lo keda encarga a la ves cu bar, mientras Sr. Geusebrock como e Coki Principal. Orario lo ta for di 10ór di mainta te cu 3ór di marduga. E bon noticia tabata cu e cushina lo ta habri te 11ór di anochi pa cumindanan completo y te 2ór di marduga pa snacks y cumindanan lihe. E edifico mes a wordo geverf na un manera sobresaliente y specialmente anochi e molina ta un bista fantastico. Paden di e edificio ta consisti di tres piso cu ta representa y te na e momento ey tabata desconoci na Aruba, un ambiente Hulandes antiguo. E prome piso ta un bar y restaurant, e di dos piso tin un restaurant y e di tres piso cu despues mester a bira un luga special pa bebe un aperativo. E cuminda Hulandes y Frances internacional y e prijs tabata entre esunnan di stad y di Aruba Caribbean Hotel. Tambe eynan por a haya e siganan di mas bieu na Aruba. Pa duné un bista panoramica, D.O.W. a traha un hardin dilanti di e molina pa completa e proyecto aki. Srs. Paalman y Woudenberg lo keda corona cu e exito aki.
Porfin e edificio cu e molina riba dje a bin cla. El a wordo muebla y awo e ta tur cla pa ricibi su prome clientenan. Naturalmente a bin gastonan adicional y mester a acudi na gobierno insular pa un garantia pa un prestamo. Den un reunion di comision Eilandsraad, a wordo dicidi pa duna Olde Molen un garantia di un prestamo di Fls.80,000.00 door di cual a haci posibel pa e por a habri.
Finalmente directiva a expresa su gratitud pa tur e bon cooperacion cu nan a ricibi for di Bestuurscollege y e pueblo cu a coopera asina bon, cumprando mas cu 200 accion. Palm Beach a wordo enrikece cu un proyecto unico den Caribe y indudablemente a forma un gran atraccion turistico pa Aruba. Na aña 1970, De Olde Molen a wordo atribui den un campaña y propaganda como “One Happy Island”. Un anuncio den e revista a mustra hendenan cu sonrisa riba nan cara y mannan den laira rond di e molina y sinta riba e halanan.
E prome ekipo di maneho di e edificio “De Olde Molen” no tabatin bida largo. No tabatin suficiente acogida di turismo. Segun Sr. Wito Croeze, hefe di Gebouwendienst, alrededor di 1963/1964 Gobierno di Aruba mester a cay aden. Despues mester a mehora e infrastructura como cu ora awa yobe, awa ta keda para den e saliña unda e edificio ta situa. Tambe segun e reglanan di D.O.W. mester a mehora e dak particular di madera como cu e madera original a troce y ora awa yobe cu biento ta laga awa pasa ful den e edificio. D.O.W. a studia e situacion y a pone un capa nobo di biga di 12”x2” ribe esun bieu cu tabata di 12”x1½”. Tambe a verf e edificio completo pafo y a inventarisa delaster un articulo (muebles, cushina, tayo, cuchara, etc.) pa gobierno por sera contract cu un otro doño. E molina algun bes a wordo restaura pa hendenan cu probablmente no tin conocemento di esaki. A bin baranan nobo pa e halanan mas cortico cu originalmente a bin cu e molina. Tambe a bin mas detaye cu e funcionamento di e molina. Door di bishita di hopi Mericano e nomber di “De Olde Molen” mientrastanto tambe a cambia y a yama e restaurant cu e molina “The Mill”. Banda di e molina ta situa The Mill Resort. Un compleho atmosferico di 300 meter na Palm Beach. E caracteristiconan di e Mill Resort ta e puntonan di dak color cora y e molina Hulandes na e entrada di e resort. Den e resort tin un bon restaurant a la carte. E muebleria di e molina ta estilo “Hulanda Antiguo” y mosaico blauw di Delft di artistanan Hulandes. The Mill tin diferente tipo di kamber. Tur e kambernan grandi tin hardin, of bista pa e piscina. Tin dos piscina hopi agradabel cu terasa pa solo. E beach di The Mill ta cerca pa e bishitante activo y basta watersport. Pa e muchanan tambe tin bastante actividad pa tene nan ocupa. Un tiki Wedderveer meimei di tur e palmanan.
Dia 5 di september 1962. E miembronan di Santa Theresita Credit Union a haci un tour rond di Aruba, como parti di e opvoedprograma di e asociacion. Pa hopi miembro, cu tin hopi tempo ta biba na Aruba, esaki tabata e prome biaha cu nan a tuma un tour di e isla. Luganan cu nan a bishita tabata: e cuebanan, Tunnel of Love, Guadirikiri, Fontein, Andicuri, Brug Natural, Casibari y De Old Molen. Nan por a precia e exito grandi y plannan pa futuro organisa tournan cu mas frecuencia.
Dia 16 di september 1962 – Bestuurscollege a nombra Sr. J. Eikelenboom como comisaris di Olde Molen, hefe interino di departamento di salubridad. Manera ta conoci, un garantia a wordo duna na Olde Molen pa Bestuurscollege, cu e garantia cu un comisaris ta wordo nombra pa Bestuurscollege.
Dai 18 di November 1962 – Despues cu varios persona a actua como director di e restaurant, De Olde Molen, e negoshi definitivamente a haya su director, door di Sr. M. van Keppel, cu a bin for di Amsterdam trahando cu KLM. Sr. Van Keppel a yega Aruba un paar di dia prome pa tuma over su funcion.
Dia 10 di januari 1964, drs. A. Stoffers a tene un charla den De Olde Molen titula “Nieuwe gedachten over ontstaan der planten sociologie” pa Nederlandse Academische Club Aruba (NACA).
17 di januari 1964. Sr. Carlos Kelkboom ta introduci tiramento riba paloma di klei, esta un campo di tiro (schietbaan) Esaki lo bira esun prome den Antiyas. Bestuurscollega a otorga un permiso pa lanta un “trapshooting” (schietbaan). E campo di tiro aki lo nifica un atraccion grandi pa e turistanan, door cu e deporte aki ta hopi hunga na Merca, cu ta bin situa net enfrente di De Olde Molen, cerca di Saliña y Koyari. Como cu e storia aki ta hopi largo, lo mi lagé pa uno completamente dedica na dje, pasobra e mi no kier desvia for di e storia cu mi ta trahando riba De Olde Molen.
Dia 19 di januari 1964, pa 10ór di mainta, un reunion general a wordo yama pa e accionistanan di Aruba estableci como un sociedad “Exploitatiemaatschappij” hereda pa Adriaan Lacle N.V., den De Olde Molen. Esnan cu a atende e reunion, mas o menos 20 accionista, a haci bon uso di e oportunidad pa lansa diferente pregunta tocante e diferente rumornan cu tabata circula rond di e molina. Mayoria di nan, sinembargo, a wordo contesta satisfactoriamente pa e oficina di Moret en Oudheusden. Sr. Paalman a tuma su retiro pa motibo cu, debi na e hopi trabou di su propio negoshi, no ta sobra tempo pa dedica na e molina. E ta di opinion sinembargo, cu personanan cu mas tempo cune lo por pone e molina traha segun e deseo di e doñonan. Tambe durante e reunion a keda conoci cu tin diferente persona interesa den “De Olde Molen”. Adicionalmente nan ta propone pa aireacondiciona e molina y traha algun casita rond di dje. A keda palabra cu dentro di tres luna e directiva aki lo duna e accionistanan resultado di e diferente puntonan cu tin pa wordo trata den e proximo lunanan. For di e agenda di e reunion, por haya aclaracion na oficina di Notario W.F.M. Lampe.
Dia 27 di februari 1964, dr. L.A. Doe, lider di e grupo Canades di scol cientifico abordo di e barco “Baffin” a tene un charla na Olde Molen. Aki el a bay den detaye riba e investigacion cu e barco a haci den awanan rond di Aruba.
13 di juni 1964. Accionistanan kier haring of carn’i bishe. E hunta di comisario y director di De Olde Molen cu a pidi un reunion, a informa por escrito cu nan ta bay prome, despues cu haya un contesta di Bestuurscollege. E accionistanan cu no ta di acuerdo, a pidi Mr. H.C. Willemsen pa haci un peticion na hues pa e areglo di un reunion cu e accionistanan . Manera ta conoci, na cuminsamento di siman algun accionista cu no ta di acuerdo cu e curso di aconticimentonan den e administracion di De Olde Molen, a traves di un deurwaarder a yama un reunion cu e directiva. Ayera nan a wordo informa cu e hunta di comisario y directiva no ta di acuerdo y ta sperando riba un contesta di Bestuurscollege. Accionistanan preocupa no ta di acuerdo cu esaki. Nan ta kere cu directiva y comisarionan, prome cu nan a acerca Bestuurscollege, primeramente mester a tene un reunion y aki duna un splicacion di situacion actual y cualkier plan. Nan ta haya staño cu mientras tur aña Aruba Caribbean Hotel ta bin cu resultadonan positivo, De Olde Molen keto bay ta bay atras.
Debi cu kier notifica mas di 10% di e accionistanan, cu segun statuto un deber ta pa yama un reunion, nan a acerca abogado Mr. H.C. Willemsen pa tuma e pasonan necesario pa asina mas pronto posibel un reunion cu e accionistanan tuma luga. Den circulo comercial na Aruba e problemanan den De Olde Molen a crea un atencion, debi cu cierto negoshi tin algun reclamo financiero.
Dia 16 di juni 1964. Sr. J. Eikelenboom cu tabata den comision di aviso di Olde Molen N.V. cu tabata representa gobierno kier a yama, segun ley, un reunion cu e doñonan y a wordo avisa pa no haci esaki. El a bisa cu dentro di un siman medidanan pisa lo wordo tuma tocante Olde Molen. Dentro algun siman lo yama e doñonan hunto unda e balansnan di 1962 y 1963 lo wordo treci dilanti y papia cu e doñonan di e diferente plannan.
Desde varios siman den juli 1964, “De Olde Molen” e molina na Palm Beach no a draai mas y ta inactivo, despues cu dia 22 di juni 1964 e doñonan a laga recherche haci un investigacion tocante presunto iregularidadnan. E personanan cu tabata emplea na e molina a haya nan retiro y e aceptacion general tabata cu awo e “atraccion turistico” a muri. Prome cu esaki ya a yega di circula noticianan no mucho faborabel tocante e maneho di e molina. Dia 20 di juli 1964, a tuma luga un reunion di accionistanan y e resultado tabata cu a eligi un directiva nobo cu e speransa cu awo si e molina por wordo opera di tal forma cu e lo por cuminsa produci loke ta wordo spera di dje. Sr. Frans Scholl di Victoria Bottling Company a wordo eligi como e director nobo mientras Srs. B. Vocks, J. Stenfert-Croeze y M. S. Kuiperi ta e comisarionanan nobo. Sr. Scholl asina ta bira e sucesor di Sr. Theo Paalman, kenda ademas tabata un di fundadonan di e proyecto aki.
Dia 24 di juli 1964. Algun trahadonan di De Olde Molen cu a wordo retira debi na e reorganisacion di e negoshi a dicidi pa bay Departamento di Sociale Zaken. Nan a busca intermediacion tocante nan salario cu no a wordo paga ainda. E comisario di e negoshi a informa Sociale Zaken cu esaki lo sosode mas pronto posibel.
5 di october 1964. Diasabra mainta dilanti di hues na prome instante, Mr. P.V. Sjiem Fat, a trata e caso civil cu Sr. M. Keppel a entama contra di e ex-director di Olde Molen caminda el a demanda un salario di por lo menos Fls.20,000.00. Anteriormente hues a dicidi den un procedura sumario cu Sr. Keppel mester wordo otorga un certificado. Door di e consehero di de Olde Molen N.V., Sr. H.C. Willemsen, un argumento no a wordo teni. El a informa e hues, den nomber di De Olde Molen cu e demanda di Sr. Keppel lo wordo reconoci.
Door di varios circulo bon-informa, nos ta compronde cu debi na esaki, remarcablemente mester declara De Olde Molen falliet. Dentro di un tempo corto lo tene un reunion entre esan cu tin share pa entre otro tene un discusion. Ta comprendibel cu debi na e circumstancianan no por bay ainda pa huur e negoshi manera tabata e intencion di e directiva nobo. Pero ta spera cu lo bin cu un solucion debi na e temporado di turismo cu ta bini, door cu De Olde Molen ta un di e poco atraccionnan cu Aruba por ofrece na e turistanan.
Dia 20 di october 1964 – Dentro di un corto tempo lo tene un reunion entre e accionistanan di De Olde Molen cual encuentro lo dicidi kiko ta bay pasa cuné. Mientrastanto ta aparece na Aruba gruponan specifico pa tuma accion pa mantene De Molen na Aruba. Ora cu e curator bay over pa bende e negoshi debi na un failiciment tin e posibilidad pa bendé cu un hende pafo di Aruba. Manera ta conoci, na Merca tin hopi interes pa e molen aki. Esaki ta encera cu e molen por wordo kibra y manda den exterior unda Aruba atrobe lo bay tin un di su poco atraccionnan turistico menos.
Dia 10 di november 1964 – E doño di e restaurant ta declara cu awe mainta door di Hues, na prome instante, ta declara De Olde Molen N.V. failiet. Sr. J. van Koot ta bira Comisario y Sr. P. V. Sjiem Fat como Curator. Dia 25 di november 1964. Ayera merdia a tuma luga e benta publico provisional di e luga door di Notaris Interino, Sr. C.W.J.J. Heufke. No tabatin interes. Den algun minuut, e sumanan ofreci a subi for di Fls.1,000.00 pa Fls.50,000.00. Finalmente a dicidi cu e benta lo wordo anuncia dia 3 di december 1964.
Den presencia di Deputado Dr. Gustavo Oduber, R. van Hoorn, hefe di Financia, W. Schuit, hefe D.O.W., drs. V. Servage, hefe interino di DECO y otro interesadonan, merdia den oficina di Notaris W.F.M. Lampe e benta publico provisional di De Olde Molen, e derecho di erfpacht riba e tereno unda e molen ta situa a tuma luga. Manera ta conoci, door di e forsa di compra y abogado a ricibi Fls.148,000.00 pa e hipoteca, loke Olde Molen tin pa gobierno. Poniendo Fls.1, 000.00 y Fls.15,000.00 y Fls.30,000.00 te na e ultimo bid di Fls.50,000.00. E compra final lo wordo haci dia 3 di december 1964, pa e suma aki. Ta di spera cu e benta final lo trece mas popularidad pa esnan cu te ainda no a bin dilanti. E bid di Fls.50,000.00 a wordo haci door Sr. Marciano Lampe, trahando na oficina di Notaris kende tin e tarea aki.
Dia 3 di december 1964. Un grupo di cinco persona, entre nan dos Mericano cu ta traha na Lago a trece dilanti cu nan tin plannan pa bin traha un nightclub. Di inmediato a bin cu e idea pa cumpra e Olde Molen y hacié un nightclub. E idea no tabata bonbini. Bestuurscollege a dicidi di tuma over De Old Molen na su nomber. Den futuro e negoshi por wordo gehuur of bendi, solamente si un cumprado bin dilanti. Tambe tin un otro grupo di Mericano cu tin interes pa huur of cumpra De Olde Molen, cu e pensamento pa traha un motel rond di e molen. E interes pa bungalows prefabrica lo no ta grandi den e localidad aki. E preferencia ta pa edificionan cu ta klopt cu e estilo di e molen.
Den kantoor di Notaris C.W.J.J. Heufde, merdia dia 3 di juni 1964, a tuma luga e benta definitivo di e Olde Molen. E benta a wordo dicidi riba e bid di benta provisional, esta Fls.50,000.00. Sr. Morris Neme, cu tin plan pa traha un bungalow park, a hiba e bid te na Fls.73,000.00, y a ofrece gobierno Fls.76,000.00. Bestuurscollege, den 24 ora mester dicidi kiko e ta bay haci, como cu debi na e bid di Fls.76,000.00, Sr. Neme lo bira e doño di e luga. E inventaris lo wordo bendi apart, como cu nan a wordo traspasa pa gobierno.
Dia 13 di december 1964 – E idea cu supuestamente cu gobierno lo cumpra e restaurant De Olde Molen N.V. no ta berdad. Door di e prestamo y garantia reforsa, cual a wordo duna na beneficio di e N.V., e gobierno ta premira un progreso riba e N.V. aki.
Dia 26 di februari 1965, un Diahuebs merdia a tuma luga un bendemento publico na oficina di Notario Mr. C.W.J.J. Heuke. A bende e inventario di e restaurant De Olde Molen pa Fls.5,000.00. Gobierno di Aruba a cumpra e inventario y esun pega cu e edifico tambe.
8 di october 1965. En bista cu e negoshi di De Olde Molen cu a keda bashi pa basta tempo, prome cu e por wordo habri pa publico, Bestuurscollege ta pidi un credito di Fls.20,000.00 pa cubri instalacionnan di e facilidadnan necesario. Manera conoci, gobierno lo combeni pa bay cu un huur cu Srs. Karel Schmand y Willem A, Strijland di Bali N.V. Sperando cu e por habri di nobo na november. Cu e bendemento publico di dia 3 di december 1964, gobierno a haya De Olde molen como propiedad, mientras cu e bendemento publico di dia 23 di februari 1965, tambe e gobierno a tumé over. E benta aki tabata necesario pa motibo cu De Olde Molen tabata debe gobierno Fls.150,000.00 y no por a cumpli cu nan debernan. Pa motibo cu e ta propiedad y negoshinan nan estilo no perteneciendo na gobierno, Bestuurscollege a dicidi di bay na un bid rasonabel pa un cumprado. Esaki no a logra.
Mesora, un candidato di Bali N.V., a notifica cu nan ta interesa pa huur e negoshi y e explotacion bou cieto condicion. E ta sinta tambe bou pensamento di Bestuurscollege pa duna un huur di dos aña na e socionnan aki. Resultado di e acuerdo aki gobierno lo ricibi 70% di e ganashi neto di e aña anterior, mientras cualkier perdida lo ta di nan. Adicionalmente, e costonan di seguro di e edificio lo ta un suma igual di e huurgrond fiho di De Olde Molen y e belasting di e tereno gobierno lo reparti. Bestuurscollege ta pensa cu e condicionnan aki y e experiencia di e explotadonan spera riba e tereno aki, e negoshi por wordo maneha rendablemente pa motibo cu pa basta tempo De Olde Molen tabata for di servicio, e explotadonan a informa cu e edifico y e hardin mester wordo drecha pa gobierno, asina por wordo ofreci na e publico atrobe.
Despues di un investigacion ta parce cu mester Fls.20,000.00: Fls.8,470.00 pa traha un mangashina; Fls.5,420.00 pa pone vloer di asfalt pa parti di un sombra cu muraya pa kibra biento; Fls.1,330.00 pa tapa e toiletnan y haci e schotnan di palo waterproof; Fls.3,000.00 pa hardin y hekwerk y Fls.1,730.00 gastonan no premira. Betuurscollege ta pidi gobierno permiso pa un adelanto di e presopuesto supletorio 1965 pa e credito en bista cu e proximo temporada di turista ta importante pa e explotacion cu e trabounan mester wordo termina.
December 1, 1965. Un aña y mei despues cu e restaurant a wordo sera pa motibo financiero, ayera nochi e portanan a bolbe habri pa un grupo di invitado. Esaki den mannan di Bali Restaurant N.V., pa un suma anual igual na setenta porciento di e ganashi netto di aña pasa cu un minimo di un florin. Nan por a sera conoci cu e renobacion cu a wordo treci door di Karel Schmand y Willem A. Strijland pa e turistanan cu un molen Hulandes asina atractivo. Nan ta e doñonan nobo. Merdia e luga a habri oficialmente pa publico. Entre e grupo chikito cu a wordo invita anochi, cu tabata e invitadonan special di gerencia ta haya entre otro Deputado Dr. Gustavo Oduber, D.C. Mathew, D. Tromp y secretario di gobierno A. J. Booi Jr., e vice-presidente di staten, Osvaldo Croes, H. Stoeber, presidente di Aruba Caribbean Hotel Association y algun hefe di gobierno.
Sr. Schmand, den su discurso, a duna un bonbini cortico unda el a gradici Bestuurscollege pa duné e oportunidad pa huur e luga aki pa establece un negoshi nobo. Igualmente el a gradici D.O.W. y departamento di salubridad y tambe Sr. G. P. Glas di e firma Mesker, cu tabata su advisor pa muebla e luga. Depues e invitadonan por a gosa di un tremendo buffet frieu, e prome encuentro cu Chef Jacques kende a sinti su mes honra. Siguientemente nan por a bay na e nightclub “The Miller’s Wife” riba di tres piso di e molen. Esaki ta un club cu a bira hopi agradabel y trankilo unda e klompennan ta colga na e zolder cu ta duna un esfera unico. E damanan Ursula Peterson, Yvonne Robles de Medina y Belita Winterdaal y un cuarteto a zorg pa un bunita show, cu a wordo hopi aprecia. Paul Connor na su piano. Un glas di champagne a wordo ofreci pa Sr. G.J. Schouten cu a celebra su cumpleaño.
E señornan Schmand y Strijland ta conta di hopi plan cu nan tin den futuro. E aireacondionado di prome y di dos piso ta encarga caba. Pa e nightclub esaki no ta necesario pa motibo cu e balcon y teras no tin un bunita bista. Den e hardin di e molen lo pone un teras y tambe un barbecue pit. Algo interesante loke ta concerni e nightclub ta cu lo trata mas tanto pa duna turistanan local e chens pa bin eynan. Entre e binti trahadonan ta topa cu e Coki Hulandes, Jacques Kuis, cu su prome buffet frieu a haci un excelente debut na Aruba. Chef Jacques ta bini di un industria culinario. Su tata tabatin e restaurant Ten Anker den Twello na Deventer. Na aña 1957 el a cuminsa como studiante den De Roskam na Gessel. Despues e tabata traha den cushina den palacio na Het Loo, unda Reina Wilhelmina tabata biba. Tambe dos aña den Hotel Torarica na Paramaribo y Chef-de-grand manager na Grandhotel Cacange na Eindhoven. E cushina di De Olde Molen no solamente lo trece platonan Frances, Hulandes y Americano, pero pa specialidad fasant, patrishi, pato y no pa lubida un mesa cu sopii di erwt.
Srs. Schmand y Strijland a declara cu nan a haya hopi cooperacion. Esaki a duna nan smaak pa bay dilanti pa duna Aruba oportunidad unda e turismo creciente lo ser bon sirbi. Despues cu e prome huespednan di e restaurant De Olde Molen a gosa di un bon buffet frieu, e doñonan Karl Schmand y Wim Srtijland tambe a wordo bon sirbi. 19 di januari 1966. Pa un bishita di orientacion tabata na Aruba, Sr. E.J. Alofs, cu ta traha na e Embahada Hulandes na Washington. Sr. Alofs a propone un investigacion na e posibilidadnan pa inverti den industrianan na Antiyas. Anochi gezaghebber O.S. Henriquez a ofrece un comemento na Sr. Alofs na de Olde Molen.
3 di november 1966. Rotarionan di Merca na Aruba. Mas o menos trinta pareha Rotario for di New Jersey cu tabata un siman na Corsou ta keda Aruba for di dia 17 pa 20 di november como huespednan di Rotarionan di Aruba. Un programa a wordo poni den otro pa nan mira mas tanto di Aruba pa ora nan regresa nan pais nan por conta loke nan a mira na Aruba. Tambe un tour rond di e isla ta poni den e programa mientras Diabierna anochi bou di matanan di palma di Basi Ruti Hotel cu un barbecue. Diasabra merdia nan tabata huesped di Lago pa un almuerso, un buffet na restaurant De Olde Molen. Despues nan a regresa bek na nan pais. Den siman rotarionan di Aruba a haya bishita di e gobernador di districto, Sr. Raul Cambra.
22 di november 1966. Notario nobo ta duna recepcion. Relaciona cu e nombramento di Mr. W.J.H. Heufke pa Notaris na Aruba, e lo ofrece un recepcion na amigonan, conocirnan y famia, mañan anochi, entre siet’or y nueb’or na De Olde Molen. Sr. Heufke kende ta biba na Aruba desde 1947, a tuma over e trabou di notario for di Sr. W.F.M. Lampe cu a tuma e puesto di Ministro Plenipotenciario na Den Haag. E notario nobo ta bin di un famia notarial di Tilburg, unda su tata C.J.M. Heufke tabata un notario pa trinticinco aña. Na Aruba su anuncio a wordo ricibi cu hopi positivismo. Sr. Heufke ta conoci como un persona cu ainda ta mustra hopi interes den Aruba, por ehempel na fundacionnan y asociacionnan concedi.
10 di december 1966. Den e ultimo dianan Aruba a haya un palo di awacero. Den e becindario di e campo di tiro (schietbaan) a bin hopi parha blanco y bludeifi. E instalacion di tiro tabatin un daño di miles di florin.
Dia 1 di februari 1967. Plan di Sr. Kees Manders pa un cuidad di Hulanda no original rond di de Olde Molen. Debi na retraso y palabracion cu accionistanan K. Schmandt y W.A. Strijland a presenta, ta parce cu e plan di e artista Hulandes pa traha un ciudad Hulandes na Palm Beach, unda pa algun tempo cu su bishita recien na Aruba, a informa, no ta original. Sr. Karel Schmandt, na april 1966, a bishita Hulanda y a bishita un recien-construi ciudad Zaans den Zaanstreek. E plannen pa cumpra De Olde Molen manera Sr. Schmand kier no ta bay un, dos, tres, pa motibo cu e doñonan actual tin un opcion, si acaso e benta bay door.
Sr. Karel Schmand ta conta cu e y su socio, Sr. Willem A. Strijland tin plan pa basta tempo caba pa expande De Olde Molen y rond di dje traha un ciudad Hulandes. Pa esaki, Sr. Broes di Corsou a traha un diseño caba. De Olde molen ta haya un bar nobo y mas grandi cu esun actual, un luga pa grill, patio grandi cu podium y pista di baila, mientras e cushina tambe expande cu walk-in freezers. Banda di De Olde Molen 50 bungalows ta wordo traha na e estilo Zaans. Pa financia e plan aki, a haci contacto importante cu inversionistanan Mericano, un di nan cu un siman prome tabata na Aruba y a keda cu hopi interes di e plannan di awo lo wordo ehecuta.
Sr. Schmand ta mira hopi posibilidad den e plannan aki, pa motibo cu ultimo lunanan claramente ta wordo ilustra, cu De Olde Molen lo ta un atraccion grandi pa turismo. Esaki lo por wordo logra cu e expansion. Riba e pregunta cu si ta berdad cu Sr. Manders lo tuma over y cumpra de Olde Molen, Sr. Schmand a bisa esaki no ta conoci pé. Esaki no lo ta facil, ya cu ta parce cu e doñonan durante e dos aña dos opcion y despues un huur pa un tempo mas largo. Aunke cu gobierno por yega na e conclusion pa bende De Olde Molen, e manehadornan lo tin e prome opcion.
Srs. Schmand y Strijland den e ultimo lunanan mester a traha duro pa bolbe duna De Olde Molen e nomber bieu bek. Alafin despues di tur e acontecimentonan di e ultimo añanan unda De Olde molen a keda pa un tempo largo bashi, mester cuminsa for di abou bay ariba. Mirando e crecemento di turismo, cu ta hayando e caminda pa De Olde Molen, ta mirando cu e ta den bon caminda. E expansionnan ta un prueba cu Srs. Schmand y Strijland no tin solamente confiansa den De Olde Molen, pero tambe kier contribui na e desaroyo turistico unda posibilidadnan pa e turista ta keda importante.
Dia 2 di maart 1968. Despues di dos ora cu a informa, a yega Aruba Diahuebs anochi, e presidente comisario di Holiday Inn, Sr. K. Wilson, acompaña cu Sr. Arturo Jessurun. E retraso tabata debi cu Sr. Wilson diripiente a haci un bishita na Boneiro. Na su yegada na Aruba Bestuurscollege a ofrece un delicioso buffet frieu na Olde Molen. E mainta siguiente prome cu el a bay Venezuela, a haci un bishita na e tereno banda di beach unda e Hotel Holiday Inn lo wordo construi. E potret ta mustra dilanti di robes pa drechi: deputado Max Croes; gezaghebber Oscar S. Henriquez; Sr. K. Wilson y deputado Thomas Leest. Ta spera cu otro siman e acto di huurgrond lo ta cla.
10 di juni 1968. Campo di Tiro bou awa. Door di e yobida fuerte di Diahuebs ultimo, e campo di tiro di Aruba Schietvereniging temporalmente mester a keda sera te ora e yobida stop.
19 di december 1968. Huur di Olde Molen ta subi. Segun contracto gobierno ta ricibi un suma anual di 15 porciento di ganashi netto di e restaurant, cu un minimo di un florin pa aña. Aunke e conversion di Olde Molen desde e adelanto di Sheraton Hotel relaciona cu e costo relativamente halto di explotacion no por wordo spera, ya caba den e proximo presupuesto anual, entrada notabel lo sigui drenta pa caha di gobierno. Un comparacion cu e cunucu di cultura nitro no ta posibel. E cunucu ta na cuenta y risico y balora pa gobierno y cu ta absorba tur perdida di e negoshi. E Olde Molen ta wordo gehuur door di gobierno cu tin e derecho di e ganashi.
Dia 31 di Januari 1970. E Olde Molen situa na Palm Beach, cual tereno ta pertenece na gobierno di Aruba, tabatin mester di un bon mantencion. E halanan di e molina a haya un atencion special. Riba e foto nos por mira con esakinan a wordo bon hancra pa motibo di nos biento fuerte.
30 di januari 1973. E ultimo lunanan Sr. Joseph Patterson, antes director di e Asociacion Americano di Musea, a traha duro na e restaurant De Olde Molen, cu algun luna pasa el a cumpra for di Sr. Schmandt pa un restauracion completo. Hopi atencion y dedicacion a wordo duna, asina por mira den Olde Molen muebleria y pinturanan di añanan 800 te 1800. Tambe Sr. Patterson a duna hopi atencion na e piedranan di mula y a laga restaura nan completo. Sr. Rob Vermeer a tuma potret di laira di e piedranan aki. Diabierna, dia 2 di februari, un reunion lo wordo teni na Aruba di e hunta di directornan pa papia di e plannan di futuro.
Dia 10 di december 1973. De Olde Molen ta wordo tuma over pa Srs. Morris Neme, J. Hongrath y Bill Waldron. Sr. James Patterson cu tabatin share y cu kier a traha un tipo di museo restaurant algun siman anterior a laga Aruba y no tin share mas den e negoshi. Plannan di e director nobo ta pa remodela un parti cu un restaurant luhoso bou di un directiva nobo. Probablemente e negoshi tin cu sera pa algun siman.
Na aña 1974, William Waldron a bira e doño nobo y cu apoyo di su yiu homber Tony y yiu muhenan Antoinete y Tamara e restaurant de Olde Molen a bira masha popular. E restaurant a habri for di 6’or di atardi for di Dialuna pa Diasabra. Bar y terras “De Klompen Club” riba di dos piso, cu excepcion di Diadomingo, tur dia ta habri for di 5’or di atardi.
19 di december 1988. Licores Aruba ta organisa pa di dos aña un promocion di bendemente di biña. Aña pasa tur hotel y diesseis restaurant a tuma parti na e promocion aki, unda Velma Ras (Aruba Concored Hotel) y Lucia Winterdaal (Olde Molen) a resulta e ganadonan. Durante e promocion aki dos persona cu a bende mas botter di biña di Licores Aruba ta gana e promocion. Como premio nan ta haya un biahe di un siman pa Francia pa bishita e fincanan di biña y tambe tuma seminario.
20 di mei 1995. Bailamento di klompen na De Olde Molen. Amantenan di terras na Aruba por hala un rosea grandi pa un bishita na e famoso restaurant pega cu e museo De Olde Molen. Recientemente a habri riba e di dos piso, bar y terras “De Kompen Club”. Bishitantenan por tuma un trago y un “hapje” y disfruta di bunita bista riba e isla. Paden por sinta na e bar of tuma un asiento comodo y gosa di e interior Hulandes. Un olde molen cu a sufri daño grandi den tempestad dos biaha, na aña 1878 y 1929 y kita for di servicio, y awo cu a wordo manda pa Aruba ta den su gloria. Segun mi tin entendi, actualmente Srs. Oldrick Fernandes Pedra y Michael Paesch ta maneha e luga aki awo. Di Sr. Michael Paesch mi tin confirmacion pero e otro No………
Cu tempo hopi restaurant, bar y nightclub a habri na e sitio. Segun leyenda un hacido di bruha a laga algo malo riba e edificio despues cu el a wordo bendi na e mesun aña ey, cual por splica e fayonan frecuente di e negoshi na e sitio. Loke a haci un cambio grandi, segun e turistanan, specialmente esnan di edad halto, ta cu mester a mantene e meta cu el awordo habri, esta un bar/restaurant. Nan ta kere cu mucho desaroyo a tuma luga rond di dje.
Pa finalisa, mester bisa cu aunke tin hopi critica di tur loke ta pasando eynan awendia, De Olde Molen ta keda un atraccion turistico riba nos isla. Ainda tin hopi turista ta recomenda otronan pa bishita e luga of sikiera dal un caná su dilanti pa admira e “landmark” aki. Mi ta desea tur clase di exito na tur esnan cu ta maneha e preciosidad di e luga aki. Un simbolo cu desde su comienso a sigui ilumina e area turistico aki na Palm Beach.
(Recurso: Wito Croeze, Sra.Graciela Nedd, Amigoe di Curacao, Sonny Thiel, Evert Bongers – un gradicimento na tur di nan cu a contribui cu e storia aki.)
Dufi Kock
Escritor y Historiado


c: text/html

text:
Actualmente den e crisis relaciona cu Coronavirus, gran parti di comercio y empleadonan cu a perde empleo den sector priva na Aruba ta pasando den momentonan dificil. Di cuminsamento STT a para semper pa e comunidad di Aruba y den e caso aki no ta exepcion.
STT, como representante di trahadornan di SETAR, tabata tin un votacion siman pasa caminda mayoria di miembronan a bay di acuerdo pa entrega pa yuda nos pais manera semper nos a haci. Awe diabierna STT y Director di SETAR a firma e protocol na unda ta acorda e contribucion cu miembronan di STT ta bay duna na e fondo di solidaridad.
SETAR ta solidario cu sector priva den e situacion actual. Gerencia, Staf y Personal hunto cu e Hunta di Comisario di SETAR tur ta contibui hunto pa nos pais.

robotstxt: allowed

filter: keep


text:
Kralendijk – Luna di novèmber tabata yená ku tremendo prestashonnan di nos talentonan lokal. Tres koredó di wentsùrf Amado Vrieswijk, Taty Frans i Youp Schmit a representá Boneiru na Oropa den diferente kompetensia.
Tur tres a partisipá na e SOMWR 10 x Marignane PWA Grand Slam, un evento inovativo ku vários disiplina ku a trese henter e grupo grandi di atleta di PWA na kosta di Surfransia. Tur tres a bolbe kas ku premionan fantástiko i tur tres a alkansá un puesto den tòp 10:
Amado Vrieswijk: PWA World Tour Windsurfing Kampion Mundial Freestyle 2021.
Youp Schmit: di sinku lugá den PWA World Tour i ganadó di e Tow-in Expression Session.
Taty Frans: di nuebe lugá den PWA World Tour Freestyle.
Na aeropuerto Boneiru a duna e kampionnan mundial un kaluroso bon biní bèk na kas. Nos ta sumamente orguyoso ku nan prestashonnan i nos ta spera ku pronto nos por mira mas viktoria grandi!


text:
Publiká riba 25 Ougùstùs 2021
WILLEMSTAD – Djárason 25 di ougústús 2021, alrededor di 13:20’or, a tuma lugá un kaso sumamente lamentabel na CMC. Na momentu ku un kliente di Sentro di Detenshon i Korekshon Kòrsou (SDKK) tabata risibí tratamentu médiko, e kliente a bira sumamente agresivo i kuminsá insultá e personal médiko di CMC.
Mesora personal di SDKK a drenta akshon i saka e kliente for di e sitio. Mester a usa forsa pa transportá e kliente bèk pa prizòn. Lo bai investigá e kaso akí pa tuma medidanan apropiá.
Gerensia di prizòn ta lamentá i desaprobá e komportashon akí i ta pidi diskulpa pa kualke inkumbiniensia ku esaki por a trese.


text:
Diaranzon, dia 4 di juli, ta un dia historico pa CEDE Aruba y tur e fundacionnan cu ta trece iniciativa nobo ariba tereno social. Gobierno ta reconoce e papel importante cu Inititativa Priva tin den desaroyo di sector social den nos comunidad. Sin e esfuersonan y logronan di e gran cantidad di fundacionnan cu ta traha incansabel riba e tereno social riba nos isla, Aruba lo no ta caminda nos ta awe. Riba e dia historico aki CEDE Aruba ta consolida e coopercacion cu Gobierno di Aruba y cu Samenwerkende fondsen Caribisch Deel van het Koninkrijk di Hulanda na binestar di nos fundacionnan y pueblo di Aruba en general.
Aunke Aruba ainda tin masha hopi reto ariba tereno social, fundacionnan diariamente ta contribui na ayudo y actividadnan pa nos grandinan, pa nos muchanan, mayornan y personanan cu limitacion. Fundacionnan a tuma iniciativa pa lanta internaat, ayudo pa victimanan di violencia, ayudo pa mamanan jong, screening y sosten na famianan vulnerabel, cuido di baby y anciano na cas, rehabilitacion di hende cu adicion, actividadnan recreativo y deportivo den bario y hopi mas. Hopi di e iniciativanan a cuminsa y a ser haci posibel dor di fondonan di CEDE Aruba y Samenwerkende Fondsen.
Cu e convenio aki, Gobierno ta percura cu CEDE Aruba, despues di un debido evaluacion, por aloca e fondonan na fundacionnan cu tin proyectonan pa fortifica bienestar di nos hendenan riba tereno social. Samenwerkende Fondsen, cu ta traha na bienestar di henter Reino, tambe ta forma parti di e convenio y ta consolida e cooperacion cu CEDE Aruba. Samenwerkende Fondsen ta consisti di 6 fondo Hulandes: Kansfonds, Oranje Fonds, Stichting Kinderpostzegels, Fonds Sluyterman van Loo, Innovatiefonds Zorgverzekeraars y Roomsch Catholijk Oude Armen Kantoor (RCOAK). Pa cada 1 florin cu CEDE Aruba ta hinca den un proyecto cu a ser aproba, Samenwerkende Fondsen na su turno ta pone 1 of mas florin despues cu nan tambe duna nan aprobacion na e proyecto segun nan maneho. Asina ambos partido ta contribui na bienestar di nos isla y ta reconose e conosimento y experiencia cu CEDE Aruba a desaroya durante tur e añanan.
CEDE Aruba ta un fondo di desaroyo cu ta existi for di 1980. Akinan ta desea di duna un reconocimento special na Sr. Jan Meelis, fundador di CEDE Aruba. Durante e prome 20 aña di su existencia, CEDE Aruba a ricibi fondonan di Gobierno Hulandes. Den e periodo di 2001 te cu 2010, CEDE Aruba a cuminsa ricibi fondo pa medio di Fondo di Desaroyo di Aruba, a base di un acuerdo entre e Gobiernonan di Aruba y Hulanda. Desde 2011, Gobierno di Aruba a sigui percura pa financiamento di CEDE Aruba. CEDE Aruba y Samenwerkende Fondsen ta contribui cu un promedio di 2,8 miyon florin na proyectonan den nos comunidad y e montante aki lo sigui crese. Cu e convenio nobo aki, e cooperacion a haya un perspectiva nobo.
E convenio cu a ser firma ta regla e contribucion financiero di Gobierno y Samenwerkende Fondsen na Inititavia Priva atraves di CEDE Aruba y e responsibilidadnan di CEDE Aruba, cu ta entre otro: un bon gobernacion, un bon administracion financiero y un posicion independiente di politica, religion y interes comercial. E protocol ta valido pa un periodo di 5 aña. E firmamento di e convenio a tuma luga dor di e miembronan di directiva di CEDE Aruba y Gobierno di Aruba, representa pa Minister di Asunto Social y Labor, Sr. Glenbert Croes y Minister di Finanzas, Economia y Cultura ad interim, Sra. mr. Evelyne Wever-Croes y Samenwerkende Fondsen, representa pa Sra. Drs. Henriette Hulsebosch y Sr. Drs. Peter Douwes.
Directiva di CEDE Aruba ta gradici Gobierno di Aruba y Samenwerkende Fondsen pa nan confiansa y coperacion durante tur e ananan y cu a haci posibel pa realisa e etapa nobo aki na vanguardia di sector social. E directiva di CEDE Aruba ta consisti di Sr. Amy Lasten (presidente), Sr. Leonardo Reyes (tesorero), Sra. Merl- Serrant-Gibbs (secretaria saliente), Sra. Georgine Arends (tesorero saliente), Sra. Estella Brown- Thode (miembro), Sra. Sheila van Veen (miembro), Sr. Fredis Refunjol (miembro) y Sr. Igmar Reyes (miembro). Bureau di CEDE Aruba tabata representa pa Sr. Daniel Tecklenborg (Director) y Sr. Bryan Krosendijk (Coordinador di Proyecto). Tambe tabata presente Sra. Diet-Booi Staring (prome director di CEDE Aruba).


text:
WILLEMSTAD — Watakeli Buiding Depot i Stakamahkchi Guardian Group a faha pisa kontra otro ayera nochi den sala Errol Rooi i ámbos ekipo a duna un bon demostrashon di talento i koordinashon pero tabata Stakamahakchi ku a sa di mantené e bentaha den tur set i ta bai ku e viktoria ku parsial 25-19, 25-17 i 25-21. Anais Conradus i Ghisa St Hilaire a destaká pa e ekipo di Stakamahakchi tantu den defensa komo ofensiva.
Den Maskulino A, Xaverianen no por a keda kla ku e hóben nan di Green Tigers i nan ta kai vensí 2-0, (20-25 22-25) tabata un wega bon bringa ámbos banda kaminda e hóben Bertje Luis a skor e puntonan klave pa Green Tigers sali di e porta grandi.
E kampionato ta kontinuá djadumingu awor den sala Errol Rooi ku e siguiente partido nan:
5:00pm Femenino superior Stakamahakchi lo bai midi forsa ku Hurricane i na mes momentu Wata lo enfrentá Xaverianen
Pa 7:00 den Femenino supperior Shuatanari lo sali kontra Green Jewels i riba kancha 2 Green Tigers lo topa Xaverianen den maskulino superior.
Promé ku e partido nan aki lo bai tin un akto ofisial kaminda e direktiva nobo ku lo bai dirigí Vòlibòl lo bai presentá nan vishon i mishon ku nan lo bai sirbi Vòlibòl den e próksimo 4 aña nan. Pa e okashon aki Volibolistanan mandatario nan,miembronan di Honor, i invitado nan spesial lo bai ta presente huntu tur fanátiko di Voli.


text:
Kada dia nos ta drenta den kontakto ku mil di bakteria, mikrobio i parasit ku no ta visibel pa nos wowonan. Pasobra nos no ta mira nan nos ta lubidá fásil e importansia di mantené nos mannan limpi. No opstante, nos mester keda mir’é komo prioridat pa mantené nos mannan limpi si nos ke evitá e transmishon di enfermedatnan infeksioso den nos organismo.
Mester bisa aserka ku kontakto ku bakteria ta inevitabel (espesialmente si bo ta traha pafó) i nos organismo ya ta hiba bataya regularmente ku nan riba su mes kaba. Pero nos tambe mester hasi nos parti pa yuda nos organismo kombatí e bakterianan aki. Un manera rápido i kumbiniente pa hasi esaki ta dor di usa desinfektante di man.
Pa yuda bo keda atento riba e limpiesa di bo mannan, nos a krea un lista di e momentonan mas importante den kual nos mannan mester keda limpi:
Despues di a bishitá ambientenan públiko
Ora nos bishitá ambientenan públiko, nos por bini den kontakto ku hopi kos usá pa hopi otro persona i ku no sa wòrdu limpiá regularmente. Ehèmpelnan por inkluí trapinan, boton di left i lugánan públiko manera, entre otro, pòmp stashon, hospital i banko. E tipo di lugánan aki ta parti di nos rutina diario pero nos por prepará nos mes i tene nos desinfektante di man ku nos pa por us’é despues di a bishitá e ambientenan públiko aki.
Ora bo kome
Si bo mannan no ta limpi ora bo sinta kome, bo ta yudando e bakterianan drenta bo organismo mas lihé. Nos ta komprondé ku, espesialmente konsiderando e siman di trabou i otro aktividatnan, bo tempu ta limitá i p’esei hopi bia bo no por tuma e tempu di kana bai baño pa laba bo mannan. Tin biaha bo ta bai kome afó i bo ta disidí di bai baño solamente pa hañ’é ya okupá òf no den un estado sufisientemente limpi pa bo sinti bo kómodo pa laba bo mannan ei den. Pa e motibunan aki, nos ta rekomendá bo pa semper tin bo desinfektante di man huntu kubo tur kaminda ku bo bai. Bo por hink’é den bo tas òf asta lag’é den bo outo.
Despues di a mishi ku un animal
Si bo ta un persona ku stima animal, bo sa ku e ta práktikamente imposibel pa keda sin mishi òf hunga ku nan. No falta nada na esaki, pero kòrda semper si ku animalnan tin un kantidat mas grandi i mas variá di bakterianan ku hende. Pues ora bo kaba di hunga ku nan, usa bo desinfektante di man pa desinfektá bo mannan i sigui ku bo dia.
Manera bo por a lesa, e ta hopi importante pa mantené nos mannan limpi tur dia. Glacial su desinfektante di man por ta bo kompañero den esaki ya ku e ta mata 99% di bakteria, bo no mester di awa pa us’é i e ta bin na dos tamaño hopi kumbiniente, sea den un bòter di 125 ml, òf den su presentashon ‘bag hanger’ ku bo por kologá tur kaminda.
Pa mas informashon tokante nos desinfektante di man, klek aki.


text:
Boneiru
Di e 35 resultadonan di tèst ku a drenta sinku a resultá di ta positivo
Kralendijk – Tin 13 kaso aktivo di Covid-19 na Boneiru awe 15 di yüli 2021. Di e 35 resultadonan di tèst ku a drenta sinku a resultá di ta positivo. Kuater di e kasonan akí ta hende lokal anto un bishitante. Niun persona a rekuperá di Covid-19.
Ta importante pa ora bo tin keho bai tèst. Importante ta pa keda warda den karentena. No sali pa bo no kontagiá otro persona. Keda kas pa no kontagia otro persona pafó. Pa baha e sifra di kontagio ta importante pa mantené e reglanan di higiena. Tene 1,5 meter distansia i laba man ku awa i habon pa evitá kontagio ku e vírùs di corona.
Bo tin keintura, doló di garganta òf kualke otro síntoma relatá na Covid-19? Keda bo kas i yama 0800-0800. Mantené e instrukshonnan di higiena. Kome salú, drumi sufisiente i move regular pa hisa bo resistensia. Kuida bo mes i esnan rònt di bo.
Importante: Si bo tin keho keda kas, no bai traha i yama 0800 – 0800.
Boneiru
Nòchi Willem, konehero di Union Sindikal Boneriano, USIBO
Sindikalismo na Boneiru (parti 2)
Siman pasá mi a elaborá riba e prinsipio di Independensia Sindikal i nos a trata e diferente aspektonan di Independensia Sindikal.
Awe lo mi elaborá riba e otro prinsipionan ku ta forma e base di sindikalismo. Un di nan ta: Demokrasia Sindikal
¿Kiko ta demokrasia Sindikal ?
Den sindikato e práktiká di demokrasia ta direkto i partisipativo. Esaki kier men ku representantenan sindikal ta ser elihí atraves di elekshonan statutario. Tur miembro tin derecho di bos i voto pa skohe i ser skohé i tur akuerdo mester tin apoyo i sosten di mayoría. Demokrasia sindikal ta basá riba e echo ku tur desishonnan grandi ku e organisashon ta tuma ta surgi for di asamblea (kongreso) general den kual ta partisipá e mayoría di e miembronan. Miembronan sin ningún opstákulo por opiná por ehèmpel ku si ta bai wèlga òf otro tipo di lucha. Pa disidí riba wèlga por ehèmpel ta e miembronan ta disidí ora ta welga, e kurso di e welga i akshonnan ta tuma. Ta nan tin e palabra definitivo i final.
Demokrasia sindikal ta tambe e prinsipio di kada trahadó pa skohe den libertat kua sindikato e ta afiliá na dje. Esaki ta ankrá den nos konstitushon. Nos ta ilustrá esaki awe ku e kaso k uta tumando lugá na Selibon kaminda trahadónan a disidí ku nan kier afiliá na otro sindikato pa defendé nan interesnan.
Art. 8 Grondwet van Nederland ku ta grodnwet ku ta konta pa Boneiru tambe
Het recht tot vereniging wordt erkend. Bij de wet kan dit recht worden beperkt in het belang van de openbare orde.
Na papiamentu e artikulo aki ta bisa: E derecho di asosiashon ta rekonosé. Solamente pa via di lei por limita e derecho aki na interés di orden públiko,
ILO, ku ta International Labour Organisation tambe ta defendé i rekonosé e derecho fundamental di e trahadó pa lanta of pa djoin un organisashon sindikal. E ta bisa:
The right of workers to form and join organizations of their own choosing is an integral part of a free and open society.
Na Papiamentu e ta bisa:E derecho di trahadónan pa lanta òf djòin organisashonnan di nan propio eskoho ta parti integral di un sosiedat liber i habri, esta un sosiedat demokrátiko.
Den e kaso di SELIBON ta e derecho aki e trahadónan a usa pa disidí den tur libertat ku nan ta bai afiliá na un sindikato di nan preferensha. I tur sindikato, pero tambe dunadó di trabou, den e kaso aki gerensia di SELIBON mester respetá e derecho aki inkondishonalmente.
E menasanan, e intimidashonnan, e deklarashonnan ku trahadónan lo pèrdè nan derechonan ankrá den nan CAO, akusashonnan di traishon, forsa pa keda retené kontribushon, metementu di miembronan di gerensia ku ta manda hende bai te na kas di e trahadónan ku a disidí di bai afiliá na otro sindikato ta totalmente robes i for di sla.
E ta pone un mancha grandi riba e sindikato ku ta hasi e práktikanan aki i e ta mustra ku gerensia di e kompania no ta respetá demokrasia i komo ku ta un kompania di gobièrnu, gezaghèber i bestuurscollege inmediatamente mester instruí e gerensia pa apstené su mes for di e práktikanan maligno aki.
Pa haña klaridat ta kua di e sindikatonan tin mayoría di e trahadónan organisá, tantu Selibon komo AFBW a pidi mediador di gobiernu pa organisá un referendem na Selibon. Konforme nos leinan e mediadó riba término korto lo organisá esaki i tur trahadó ku derecho di voto lo por partisipá na e referèndem i den tur libertat i sekresia nan lo por vota pa e sindikato di nan preferensia.
Ta bon pa liderato di sindikato den e dianan ku ta bin duna informashon ophetivo na e trahadónan di Selibon tokante e referèndem ku ta na kaminda. Ta bon tambe pa mustra gerensia pa keda leu for di e derecho di e trahadónan i ni direkto ni indirekto trata na influenshá e trahadó. Sigur mester mustra gerensia, den e kaso aki sr. Rudsel Leito pa e i su miembronan di staf apstené nan mes di tur klase di akshon ku ta hole menasa, intimidashon o represaya kontra kualkier trahadó ku ta bai hasi uzo di su derecho di eskoho liber na kua organisashon sindikal e kier pertenesé. Si bo no kier tin guera ku lagadishi no planta bonchi kantu di trankera. Si Selibon kier pas laboral, antó laga e referéndum tuma lugá den tur trankilidat i libertat. Esaki ta konta tambe pa e sindikatonan ku a partisipá na e referéndum. Keda korda ku boso prinsipio ta pa SIRBI INTERES DI E TRAHADO I SU FAMIA i no propio interés.
Boneiru
Selebrashon di Dia di Boneiru ku sintimentu miksto
Kralendijk–Awe 6 di sèptèmber pueblo boneriano a selebrá Dia di Boneiru kuminsa for di mainta ku reunion Solèm, siguí pa hisamentu di bandera kompañá pa himno adaptá kual ta hopi kuestionabel den komunidat pa despues palabranan di Pastor Mark Hooijschuur, sigui pa gezaghèber interino, sigui pa diputado Nina Den Heyer pa despues presentashon un kor I 4 kantante pa despues Honda siudadanonan di honor pa despues un show di Baile pa kloudurá e programa ofisial di Boneiru.
E aña aki ta di 70 aña pasa ku Konseho Insular a reuní pa promé bia i 39 aña pa promé e selebrá e promé Dia di Boneiru.
Skirbí pa Tico Janga.
E promé barku krusero a drenta haf di Kralendijk despues di 18 luna pa promé bia. Pabien i nos ta spera ku no te promé i último. Un esfera positivo a reina djaweps último. Ta bai trata pa haña mas barku krusero pero ku e situashon di e pandemia ku ta asotando mundu kosnan ta kambia un ora pa otro.
E forma ku e toformentu na nos himno a bai, ta kuestionabel, ta algu ku regardá un isla su intidat anto ta hasié den sekresia? Mi ta wak mas leu ku defakto meter a asta bin ku enkuesta òf un referendum pa sondea. Tin hende ke hasi wega prèt paso nan no tin noshon di kiko ta trata aki.
*
Tin persona ta kere ku ta empleadonan di Servisio di Kultura, Arte i Literatura ta inbolví den e proyekto modernisashon di himno di Boneiru, luga ta empleadonan di R&O ku Handhaving.
*
Nos a komprondé ku for di prensipio di e proyekto di himno aki servisio di Komunikashon tabata poko envolví. Pero desde ku un di e empleado ku tabata enkargá ku parti e proyekto a keda trasladá pa SKAL
tantu servisio di komonikashon ni SKAL no ta involví mas manera mester ta .
“*“
Ami ta haña redikulo ku un asuntu di kambia un himno komo sorpresa. Si tabatin transparensia informá pueblo kiko ta bai pasa ku ta bai kambia nos himno nashonal ta algu sagrado I mester a traha un komishon hasi e estudio i konsehonan korespondiente pa bai K.I. I pidi pa kambia e himno pa inkorporá otto instrument pa modifiká e himno. Asta kisas puntra Pueblo kiko e ta pensa. Ta kambia a kambia e himno sin niun prrvio aviso. Asina ku hinka un otro instrument den ta un kambio. Asina ku modifiká un kansion himno etc, ta kambio. Kuenta di no a kambia letra, melodia pero a hinka blas instrument violin chelo ta kambio. E forma ku e kos aki a bai ta kuestionabel.
“* “
Un himno no ta un disko ku ora un hende haña ta bon e ta entamá un proyekto pa kambia un himno. Ta kos serio i sensible ku mester poné debidamente. Meskos lo por a hasié ku bandera di Boneiru i dia 6 Sept haña nos ku sorpresa ku a kambia koló di e bandera. Mi ta komentá paso mi a traha na V&P / comunicatie. Dikon SKAL ku ta un servisio di kultura no ta den?
“* “
E ora ei por a usa e fondo pa otro proyekto. Por ehèmpel siña i eduká e bandanan krioyo kiko ta musika KULTURAL folkliriko i ya nos ta stòp di daña nos folklor sin sa.
“*“
Awor si Hulanda no a poné fondo disponibel lo a modifiká e himno.
“*“
Kolegio Ehekutivo riba proposishon di diputado enkarga ku kultura, despues di a analisá e supsidio ku eksklusivamente mester keda usa pa kultura a disidi ku lo bai modernisa e akompanjamentu musikal di nos himno di Boneiru. Pa tal rason a lanta un komishon di musikonan i artistanan boneriano pa realisá e proyekto aki. Tambe lo tin un kuerpo di hurado ku lo evalua e produkto E produkto final den un forma di un regalo lo keda presenta riba 6 di september 2021 riba Dia di Boneiru. Ku un publikashon asina aki ora e desishon a kai na mi humilde opinion lo a evitá tur sorto di diskushon i spekulashon. Esaki yama TRANSPARENSHA DI GOBERNASHON.
“* “
E asuntu ku himno ta bira bieu i nos ta den tempu moderno pa mi no ta un argumentu. Himno no sa bira bieu ni no sa kambia himno. Nos tin prueba di paisnan ku a bira independiente en siglo nan pasá ku ofisialmente nunka a kambia nan himno. Ta nos so ku nos lokura ku ta keda kambia himno, kambia status i bira kolonia bèk na lugá ku nos a traha ba bienestar di pueblo pa progreso nos politikonan sinberguensa a enrikesé nan mes i desgrasiá un pais.
“* “
Awor nos ta blo sigui slijm Hulanda ku no tin niun tiki rèspèt pa nos.
“* “
De nuchtere Nederlander aan het woord, segun Nochi Willem. Den e konteksto aki e ta ofresè un alternativa realístiko. Si proyektá su pensamentu riba Boneiru den konteksto di komportashon elektoral di nos pueblo mi kier bisa esaki. Ohalá na interes di pueblo boneriano e partidonan MPB, DP, UPB i Frakshon Coffie por surpasá nan sombra i bin ku un Bestuurscollege ku realmente ta bai atendè e problemanan serio ku nos ta konfrontá. Pa logra esaki ta deseabel pa bai mesa di negaosashon, bèk, ya ku e gritu komun ku nos ta tende di mandatarionan aktual pero tambe den komunidat ta ku e struktura estatal mankaron i spesialmente e forma ku a duné kontenido ta strobando e desaroyo sano, durdero i sostenibel di Boneiru. I si ta nesesario forma un Besturuscollege ku un programa te na e próksimo elekshon ku ta atendê esaki ku tur seriedat.
“* “
Biniendo bèk riba e bòmbòshi di himno, no ta e hóben Ito Martis kumunidat tin problemá kuné, sino e diputado i OLB. Pasó tin algun grappermakker ku no tin niun tiki noshon di kiko ta kome i bebe di himno i kultural, ta papia idiotes i brua tera. Komo ku nan ta insinuá ku nos no ta duna rekonosémente na nos artistanan. Loke no ta kuadra ku berdat. Nos ta kuestioná gobièrnu kon e asuntu aki a bai.
“* “
Esmas ta e forma no transparente ta kuestionabel den e kaso di himmo aki. Komo ku por bin ku un koro celestial mes si nan ke, pero bo no por ni mag sorprendé un pueblo ku su himno ku no ta aprobá pa Konseho Insular i pueblo.
“*“
Esmas no por tasina ku un gobièrnu pa medio di su diputado enkargá ku kultura i asuntunan sosial ta minimalisá/ kòrta den asuntunan sosial pa kombatí pobresa, ta kita fondonan distiná pa Plataformanan di bario antó ta bai di akuerdo ku suma supstansial di kasi 44 mil $ pa ahustá himno i traha un mini dokumentario di e himno di Boneiru, pa presenté Dia di Boneiru siendo e pueblo no por partisipá aktivamente né presentashon i selebrashon di Dia di Boneiru.
“* “
E akto nan aki ta un bòftá den kara di pueblo boneriano i ta supestimá e komunidat su inteligensia. Mientras ta karesé di fondo pa drecha kalidat di bida kultural i sosial ekomomiko den barionan di Boneiru ta malgastá fondonan for di Hulanda destiná pa kultura. Si ta gobièrnu di Boneiru mes mester lo a saka e montante ski cpa renobá himno lo e no a saké, esei nos ta sigur.
“* “
Ta malversashon di fondonan sin ta un proyekto di prioridat mirando e situashon ku nos ta pasando aden.“Ku asombro i alabes hopi interogansia Gabriel Mercera i Peter Silberie mester a tuma nota den medionan di komunikashon, ku porfin ta bai hasi kambio na himno di Boneiru.
“*“
Motibu di esaki ta ku ámbos persona den pasado ( 3 aña pasá), komo hefe interino di SKAL i hefe di Indebon a kuminsa ku e proyekto, despues ku Sr. Jairo Evertsz a aserká Peter Silberie pa kambio na e himno.
“*“
Intenshon di e kambionan tabata pa medio di teknologianan moderno, ahustá e himno i hasi esaki ku musikonan lokal. Spesifikamente ahustá e musika, manera e melodia i areglo antó na e letra lo no kambia nada.
“* “
Mi a skirbi i papia splika ku e puesto di trabou belasting hefe prison brantwer ZVK etc ku ta bou mando di Hulanda, ta keda ehekutá pa distemá di roleer pa Hulandesnan haña opurtunidat pa disfrutá in de tropen.
Daily Nobo
Sentensia den kaso inex….. Robo di 600 kilo di kokaina for di warda di polis un frakaso total
Kuminsa ku kouseband…… “Nos tur ban kunuku, planta i krese nos pais”
Colon ta e promé barku ku ta trese karga pa almasená na Bullenbaai
Dianan Marítimo 2022 Sektor marítimo ta di sumo importansia pa Kòrsou
Segun Ministerio di defensa: 23 miembro di alto rango di kuerpo polisial na Colombia a renunsia
Violadó di yu di kriansa a bai apelá kastigu i a haña mas aña aserka
Kuminsá orientá mucha di skol di trempan riba tentamentu na skol
Mark Mingo ta demandá OM pa miones di florin!
Parlamentonan di Kòrsou, Aruba i Sint Maarten a kobardiá ante Ulanda
Curator kier a kobra PDVSA US$41,6 mion pa un debe di US$1.777.740
Trending
-
Lokal6 days ago
Violadó di yu di kriansa a bai apelá kastigu i a haña mas aña aserka
-
Lokal7 days ago
Kuminsá orientá mucha di skol di trempan riba tentamentu na skol
-
Lokal6 days ago
Mark Mingo ta demandá OM pa miones di florin!
-
Lokal2 days ago
Parlamentonan di Kòrsou, Aruba i Sint Maarten a kobardiá ante Ulanda
-
Lokal7 days ago
Curator kier a kobra PDVSA US$41,6 mion pa un debe di US$1.777.740
-
Lokal7 days ago
Rapòrt tokante kombatimentu di tentamentu i diskriminashon den skolnan
-
Lokal7 days ago
YDK a haña but di Sociale Zaken Ulanda i mester paga Bijstand bèk
-
Sosial7 days ago
Jeny Minguel Miss Curaçao Holland 2022 rumbo ‘Miss Petit World 2023’


text:
Lokal
“Más claro no canta un gallo….” Kondishonnan Hulandes ta mishi ku e kompetensianan outónomo di Kòrsou
WILLEMSTAD – E forma pa atendé e pandemia di Covid-19 i relatá na esei, e nesesidat di sosten di likides for di Hulanda, na 2020 a kondusí na mas petishon urgente ku normal pa Konseho di Konsulta (Raad van Advies Curaçao, RvAC) trata.
For di e relato anual di 2020 di e kolegio konsultativo mas haltu di pais Kòrsou por dedusí tambe ku elaborashon di algun outoridat di e asina yamá COHO den e (proyektonan di) lei di konsenso di Reino sin mas ta mishi ku outonomia di e gobernashon di Kòrsou.
Te asina leu RvAC ku na fin di 2020 a selebrá su di 10 aniversario.
Na okashon di e echo ku dia 10 di òktober 2020 e Konseho a kompletá dies aña di eksistensia, RvAC a floria su relato di 2020 ku eksperiensia i anékdotanan di èks-miembronan.
Loke ta resaltá den esei ta kon tiki hende sa, hasta ministernan, di e papel i balor di RvAC den promoshon di un estado di derecho demokrátiko ku ta funshoná na òrdu.
Konsehonan independiente di RvAC di un kalidat haltu tambe ta yuda sirbi e meta aki kaminda ta tuma na konsiderashon union, legalidat, legitimidat i kalidat di gobernashon i e interesnan di komunidat.
Lokal
A SALI NA KLA KU JERSON ROSALINA TA METÍ DEN MUCHU MAS KOS
WILLEMSTAD – Segun e investigashon den e kaso di 41 kilo di droga ku e kuarteto a purba pasa via pòst atraves di e negoshi Caribbean Cargo Services (C.C.S.) ta tumando lugá, a sali na kla ku Jerson Rosalina ta metí den muchu mas fechoria, pasobra durante e investigashon ku outoridatnan a hasi na su kas dia 7 di febrüari 2022 a haña 2 plantashi di mariwana konsistiendo di 1066 planchi di henep, anto tambe 4 patronchi skèrpi pa arma di kandela. Rosalina a bisa ku e sa duna e matanan ei awa i ku su intenshon tabata pa bende nan. Mas aleu tambe a haña riba Rosalina su telefon 12 pòtrèt i 6 vidio di pòrno di muchanan menor di edat (muchanan entre 2 pa 13 aña). Pero Rosalina a insistí ku ta lokenan el a haña via di gruponan di amigu ku sa manda whatsapp pe. Rosalina te asina leu no tabatin ningun pasado ku hustisia. Den sala di korte ayera sinembargo e tabatin masha hopi di aklará i manera ta konosí for di un prinsipio el a hasi komo si fuera e no tabata sa di nada, ku e ta inosente, e no konosé un di e akusadonan prinsipal, esta Meyer i ora ku el a hañ’é berdaderamente den pèrtá, konfrontá ku pruebanan kontundente, el a disidí di hasi uzo di su derechi di keda ketu. Abogadonan enkargá ku e defensa, esta señora mr. Atena Sulvaran, señora mr. Alicia Blonk, señor mr. Prevo, señor mr. Lie A Tjam a hasi tur loke tabata na nan alkanse pa hiba un bon defensa, pero wes mr. Verbeek finalmente a yega na e siguiente sentensia: Pa Meyer un kastigu di prizon di 24 luna di kua 6 luna kondishonal i un periodo di prueba di 3 aña, pa Chambers un kastigu di prizon di 25 luna di kua 6 luna kondishonal i un periodo di prueba di 3 aña, pa Jerson Rosalina un kastigu di prizon di 30 luna di kua 6 luna kondishonal i un periodo di prueba di 3 aña, pa Nava un kastigu di prizon di 16 luna di kua 8 luna kondishonal i un periodo di prueba di 3 aña. Pa tur e akusadonan ta konta ku mester deskitá e periodo ku nan a pasa den aresto preventivo.
Lokal
GENARO THODÉ, MIEMBRO DI E GÈNG DI RUMANNAN YEUNG, KONDENÁ NA 4 AÑA DI KASTIGU DI PRIZON
WILLEMSTAD – E kaso di e siudadano Genaro Thodé, nasé na Boneiru i di 64 aña di edat ayera a yega na su punto di kulminashon na momento ku wes mr. G. Verbeek a dikta sentensia, kondenando e sospechoso aki na 4 aña kastigu di prizon.
E kaso aki su tratamentu a kuminsá 22 di desèmber 2021, kontinuando 23 di mart 2022, 6 di yüni 2022, 9 di sèptèmber 2022 i por último 30 di sèptèmber, anto ayera sí a yega na su punto final, basta Genaro Thodé no bai den apelashon (e tin 2 siman pa hasi esei).
Ta trata aki di violashon di e lei di droga (transakshon di 176 kilo di kokaina) i poseshon di arma di kandela durante e periodo 10 di ougùstùs 2019 òf en todo kaso durante luna di ougùstùs 2019.
Su abogadonan señor mr. Eldon “Peppie” Sulvaran i señora mr. Atena Sulvaran den e defensa di Thodé a insistí ku e detenshon tabata inkorekto, komo tal mester a konsiderá e akusashonnan di Ministerio Públiko inválido. Reglanan fundamental den e proseso di investigashon, segun e abogadonan a keda violá di manera ku no por papia di un proseso hustu, ni korekto. A hasi uzo di militarnan pa buska den kas di e sospechosonan, loke no tabatin un base hurídiko, segun e abogadonan.
Na Kòrsou for di aña 1996 no por hasi uzo di militarnan pa hasi e tipo di investigashonnan aki, komo tal militarnan no tin ningun outoridat reglamentario pa pèrsiguishonnan asina.
Tambe segun e abogadonan e kliente Thodé durante su interogashon na
Lokal
KOLOMBIANO, ALAIN JOSEPH ORTEGA TINOCO TA BAI SERÁ PA A VIOLÁ MUCHA MUHÉ DI 12 AÑA (MENOR DI EDAT).
WILLEMSTAD – E hòmber di orígen kolombiano ku yama Alain Joseph Ortega Tinoco di 40 aña di edat durante e periodo 1 di sèptèmber 2020 pa 10 di mart 2022 a violá un mucha muhé di 12 aña di edat. Ampliamente ta deskribí den e dokumentonan ofisial (dagfar) kiko e violashon aki a kontené eksaktamente i ku e akusado na sierto momento tabata gana e mucha menor di edat asina leu pa hasi e aktonan aki dor di hasi sierto promesanan ku dunamentu di plaka, telefon mobil, karchi di telefon i otro gestonan. Fiskal señora mr. Monique Dennaoui-Simon, ningun momento so no por a aseptá e pretenshon di parti di e akusado Alain Joseph Ortega Tinoco ku ta e mucha mes a provok’é pa kometé e aktonan di violensia seksual. E víktima en realidat ta subrina di e persona ku kende e hòmber aki tabata biba i tin relashon kuné. Ampliamente e kaso aki a bini na tratamentu ayera ku preguntanan skèrpi di parti di wes mr. G. Verbeek pa a abuzá di un mucha menor di edat. Kon el a sintié promé biaha ku e suseso aki a tuma lugá, anto ku despues e kos a para bira un kustumber. E akusado Alain Joseph Ortega Tinoco na sierto momento a rekonosé ku su komportashon tabata robes, pero a sigui bisa ku ta e mucha mes a provok’é. Natural un argumentu asina ei no tin ningun valides, mirando e enorme diskrepansia di edat, es mas, e hecho ku aki ta trata di un menor di edat ku e tempu ei apénas tabatin 12 aña di edat. Hende grandi mester tei pa protehá nos muchanan, sigur esnan menor di edat, tantu fiskal komo wes a sigui suprayá. Tambe e hòmber kolombiano Alain Joseph Ortega Tinoco kier a laga parse ku e mucha a bin ta chantagiá te ku e suseso aki a sali na klaridat. Famianan a bin sa te ku e kaso a bira un asuntu di hustisia i ku e hòmber mester a presentá den sala di korte ayera, akusá di violensia seksual. E víktima tabata yu di un tanta. Famianan di e víktima tabata presente den sala di korte ayera i ta sigur ku e relashon ku famia a daña pa semper. Wes mr. Verbeek finalmente a dikta e sentensia manera fiskal señora mr. Monique Dennaoui-Simon a demandá, esta un kastigu di prizon di 18 luna di kua 12 luna kondishonal.
Daily Nobo
A SALI NA KLA KU JERSON ROSALINA TA METÍ DEN MUCHU MAS KOS
GENARO THODÉ, MIEMBRO DI E GÈNG DI RUMANNAN YEUNG, KONDENÁ NA 4 AÑA DI KASTIGU DI PRIZON
KOLOMBIANO, ALAIN JOSEPH ORTEGA TINOCO TA BAI SERÁ PA A VIOLÁ MUCHA MUHÉ DI 12 AÑA (MENOR DI EDAT).
Gobiernu no tin fondo pa publiká pèrmit pa konstrukshon den korant
“IPKO Poppetje gezien, kastje dicht”
Parlamentonan di Kòrsou, Aruba i Sint Maarten a kobardiá ante Ulanda
Ta kiko parlamentarionan a bai hasi Ulanda anto?
A SALI NA KLA KU JERSON ROSALINA TA METÍ DEN MUCHU MAS KOS
Damitanan hóben lokal a gradua pa kurso di teknologia riba ‘digital literacy, web development and coding’
Sentensia den kaso inex….. Robo di 600 kilo di kokaina for di warda di polis un frakaso total
Trending
-
Lokal7 days ago
Parlamentonan di Kòrsou, Aruba i Sint Maarten a kobardiá ante Ulanda
-
Lokal7 days ago
Ta kiko parlamentarionan a bai hasi Ulanda anto?
-
Lokal4 days ago
A SALI NA KLA KU JERSON ROSALINA TA METÍ DEN MUCHU MAS KOS
-
Lokal7 days ago
Damitanan hóben lokal a gradua pa kurso di teknologia riba ‘digital literacy, web development and coding’
-
Lokal6 days ago
Sentensia den kaso inex….. Robo di 600 kilo di kokaina for di warda di polis un frakaso total
-
Lokal6 days ago
Colon ta e promé barku ku ta trese karga pa almasená na Bullenbaai
-
Lokal6 days ago
Kuminsa ku kouseband…… “Nos tur ban kunuku, planta i krese nos pais”
-
Lokal7 days ago
Kastigu di 12 luna presu pa Mama di 4 yu na Ulanda ku a kobra € 197.495,- ilegal


text:
Prome edicion di JUMP18 un exito completo
Diabierna anochi a tuma luga e ceremonia di clausura di e prome edicion di e proyecto JUMP18. Un proyecto cu tin como meta e bienestar saludabel di e muchanan na Aruba, reduciendo e carga di enfermedadnan asocia cu obesidad infantil.
Durante e ceremonia di clausura Dr. Jamiu Busari, Project Leader y pediatra na Dr. Horacio Oduber Hospital, a splica cu e prome edicion di e proyecto JUMP18 tabata completamente exitoso y esaki a wordo determina pa cuater diferente factor.
E prome factor cu ta determina e exito di e proyecto aki ta educacion, Dr. Busari a indica. Cu esaki e kiermen cu tur e muchanan cu a participa mas nan mayornan a siña algo tocante un bida saludabel, habitonan di cuminda saludabel y tambe nan a siña tocante time management.
Segundo factor cu a yuda e ekipo di JUMP18 midi e exito di e prome edicion aki, segun Dr. Busari a sigui splica, ta cu tur e muchanan cu a participa a interactua y a crea un circulo social nobo y diferente. Muchanan cu bao di circunstancianan diferente no lo interactua cu otro personanan pa motibo di nan condicion, tabatin e oportunidad pa interactua cu otro muchanan den e proyecto aki.
Dr. Busari a sigui informa cu otro factor importante ta cu aworaki e mayornan tambe ta consciente di perspectivanan nobo con pa anima nan yiunan y con pa cambia y adapta nan habitonan na cas.
E ultimo factor cu a yuda converti e proyecto aki den un exito ta e peso di e muchanan. Dr. Busari a enfatisa cu pa nan e peso no tabata e factor mas importante, pero locual nan a descubri ta cu tur e muchanan cu a participa y a completa e programa no a subi di peso desde e comienso di e programa. Segun el a indica algun di nan a perde entre 5% y 10% di nan peso inicial, pero niun di e participantenan a subi di peso durante e seis lunanan di e programa.
“Nos enfoke no ta riba e peso, pero nos enfoke ta ariba tur loke tin alrededor di e mucha cu ta resulta den nan sufri di sobrepeso. Esey ta consisti di multiple factornan y esey ta locual nos por a ofrece”, Dr. Busari a agrega.
El a remarca tambe cu durante e programa nan por a yuda hopi mayor conecta cu diferente institucionnan medico cu bao di circunstancianan normal nan no lo por a logra. Cada mucha tabatin e oportunidad di tin seis consulta cu dokternan nutricionista, cu un biaha mas Dr. Busari a enfatisa, bao di circunstancianan normal no lo a pasa.
Mirando e exito rotundo di e prome edicion di JUMP18, durante e ceremonia di clausura e ekipo a anuncia oficialmente cu den luna di augustus un otro edicion di e proyecto lo cuminsa caminda un otro grupo di hoben lo tin e oportunidad di participa y completa e programa pa otro seis luna mas.
Minister di Salud Publico y Turismo, Dangui Oduber, tabata invitado di honor durante e ceremonia aki y durante su speech breve el a primeramente felicita tur e participantenan cu a completa e prome edicion di JUMP18 exitosamente. “Sigur pa mi ta un placer di ta ‘kinan awe nochi pa nos por reconoce cada un di boso nan”, el a bisa.
Minister Oduber a remarca cu como Ministerio di Salud nan ta apoya y sostene e bunita iniciativa aki di Dr. Busari cu e proyecto JUMP18. El a enfatisa cu prevencion ta algo cu su ministerio ta kere aden y pa e motibo aki mes nan a cuminsa traha riba Plan Nacional di Prevencion. El a menciona cu nan lo desea pa JUMP18 forma parti di e Plan Nacional di Prevencion, como tambe di Aruba Healthy Lifestyle Center cu, segun el a indica, lo wordo lansa dentro di e proximo simannan cu ta bira un centro pa yuda adultonan cu tin problema cu sobrepeso.
“E no ta facil pa tin e disciplina, tin e compromiso pa adapta y cambia bo lifestyle, hiba un bida mas saludabel, participa mas activamente na actividadnan fisico y sigur tur e mucha- y hobennan cu a completa e programa aki sigur ta un ehempel cu e ta posibel y cada un di boso nan ta un inspiracion pa tur esnan cu ta bay sigui den e programa aki”, el a agrega.
Por ultimo el a subraya cu como Ministerio di Salud nan lo sostene y apoya e proyecto cu nan siguiente edicion den luna di augustus pa sigui inclui mas mucha pa participa na programanan manera JUMP18.
http://https://www.bondia.com/prome-edicion-di-jump18-un-exito-completo/?fbclid=IwAR1W5jlCcK_0qeP3MZh-a_ZxW_DKZIyHa6AYTO5y9tsMlAp4lXrgGM3CRXA


text:
Den Haag – Minister Plenipotenciario Suplente mr. Ady Thijsen recientemente a haci un bishita oficial na e oficina nobo di ATA Europa. Akinan e mandatario a keda ricibi pa e director di ATA Europa Tirso Tromp y e demas staff di ATA Europa.
Sr. Thijsen a gradici sr. Tromp pa e invitacion y a desea e team di ATA hopi exito den nan oficina nobo y como aprecio a trece un mata pa dorna e oficina.
Director di ATA a aprecia e gesto di minister Thijsen y a bisa cu Aruba ta experenciando un crecemento grandi pa loke ta turismo. E cifranan for di Europa en particular for di Hulanda ta hopi positivo. Esaki tambe ta e caso for di Inglatera cu a conduci cu e linea aereo bandera di Reinado Uni Britisch Airways a anuncia cu lo cuminsa bula for di London Gatwick pa Aruba na maart 2023. Segun sr. Tromp esaki ta e fruta di hopi trabao di parti di mercadeo di ATA Europa. Sigur esaki ta un respaldo hopi positivo pa turismo di Aruba pa por ricibi vuelonan di un aerolinea asina renombra.
Nota pa redaccion: E potretnan ta cortesia di Arubahuis


text:
Prome Minister Evelyn Wever-Croes: A aplica e plan di horcan y e experiencia y conocemento di nos profesionalnan CRISIS TEAM A ACTUA NA E MOMENTO HUSTO Y A PONE MEDIDANAN HUSTO Y NECESARIO
Durante e conferencia di prensa cu a tuma luga na oficina di BRA, Prome Minister Evelyn Wever-Croes a duna di conoce cu pa cu e pasada di e mal tempo, Gobierno y Crisis Team a aplica e plan di horcan na unda cu a basa nan mes riba esaki pero tambe riba e experiencia y conocemento di nos profesionalnan den e ekipo di crisis.
E prome mandatario di Aruba a remarca cu e no ta kere cu Aruba a actua mucho apresura ni tampoco mucho laat pa tuma desicionnan cu a tuma. A actua na e momento husto y a pone medidanan husto y necesario cu mester a wordo poni na e momentonan ey.
“Claro cu tin hende cu lo kier cu a tuma decision y medidanan hopi mas prome mientras cu otronan no tawata kier a mira medida mes y ta cuestiona e motibo pa cua mester a bin cu medida. Manera cu tur cos den bida, y den e caso aki tambe, no por complace cu tur hende. Importante ta cu nos a basa nos mes riba nos plan y a wordo guia door di Nacional Hurricane Center”, Prome Minister a enfatisa.
Nacional Hurricane Center a pone Aruba riba status di ‘Warning’. Mesora Crisis Team a actua di acuerdo cu a plan. Den esaki, Aruba a cumpli responsabelmente cu loke cu mester a wordo haci pa informa pueblo y percura pa tur cos cana bon pa e siguridad di nos ciudadanonan.
Den e tereno pa un preparacion pa un horcan, Prome Minister a indica, semper e conseho ta ‘Planifica pa lo peor’. Implicando e maneho aki, por sali gana di aglo asina. Desde dialuna, a anuncia cu pa diaranson 8or, e tormenta lo pasa mas cerca di nos isla. Esaki tawata e caso tambe. E mas cerca aki tawata 90 kilometer zuid cu a yuda miho pa pasa door di e tempestad. Tambe, a anuncia cu pa 10or di diaranson anochi, e pio lo pasa caba. Esaki ta loke cu a tuma luga tambe.
Prome Minister a duna di conoce cu e unico cos cu na e momento ey no por a predici ta e daño cu lo a ser causa pa e tempestad y cuanto tempo lo tawata tin mester pa recupera di esaki. Y awor, nos sa e contesta riba esaki.
“Y nos ta contento cu awe nos no ta den e posicion di bisa pueblo cu nos ta lamenta cu nos no a tuma accion pasobra nos no a spera y planifica pa lo peor. Nos a tuma e precaucionnan necesario”, Prome Minister a bisa.
Prome Minister a enfatisa: “Nos ta den temporada di horcan cu a cuminsa e luna aki y ta sigui te na november. Nos a pasa den un bon prueba na fin di e prome luna. Ta hopi importante pa nos tur ta prepara pa esaki. E tempestad a pasa nos bay. Realmente nos ta bendiciona. Pero ban keda alerta”.
Prome Minister na final, a gradici tur integrante di Crisis Team, DOW pa nan profesionalismo, dedicacion y sacrificio pa sirbi nos pueblo bou di circumstancianan hopi dificil. Un biaha mas nan a demostra di ta prepara pa enfrenta e condicionnan aki di naturalesa. Tambe Premier a gradici prensa cu tambe a hunga un rol importante pa tene nos pueblo informa. En especial, un danki na TeleAruba cu tawata disponibel henter ora pa comunica cu comunidad.


text:
Minister Rocco Tjon: A CONTA CU APROBACION DI PARLAMENTO DEN SU TOTALIDAD PA PROYECTONAN CLAVE DEN E CUADRO SOCIAL Y HUDICIAL
Minister Rocco Tjon:
A CONTA CU APROBACION DI PARLAMENTO DEN SU TOTALIDAD PA PROYECTONAN CLAVE DEN E CUADRO SOCIAL Y HUDICIAL
ORANJESTAD – Dialuna mainta, minister di Husticia y Asuntonan Social Rocco Tjon a atende un reunion di comision central, caminda a pidi aprobacion di Parlamento di Aruba, pues a busca e “gevoelens” di Parlamento pa ayudo financiero pa Respaldo. Mas specifico, a pidi un suma di 300mil florin pa asina surpasa e retonan cu nan ta confrontando actualmente. Na mes momento a haya aprobacion tambe, pa pasa e fondonan di AZV pa e ekipo cu ta encarga pa atende cu e lista di espera, pa loke ta e parti di salud mental. Banda di esaki, a haya aprobacion pa por pasa e cuater miyon Euro cu Hulanda a pone disponibel pa amplia sigurdad na nos frontera.
Segun e mandatario a splica, mirando cu ta trata di proyectonan cu un duracion di un aña, a ricibi varios pregunta di cada fraccion, di con ta bay continua cu esakinan a largo plaso. Pa contesta e preguntanan aki, minister Tjon a splica cu e ta importante pa e werkgroepen cu ta trahando aworaki den cuadro di GGZ percura tambe pa e “eerste lijn” keda lo mas accesibel cu ta posibel, pa asina evita cu tin listanan di espera. E prome resultado ta mustra cu pashentnan aworaki por wordo trata mas lihe, mirando cu tin un grupo adicional cu ta haci e triage. Na mes momento tambe ta ampliando e basis zorg pues e basis GGZ pa asina evita cu personanan ta wordo dirigi pa e parti di “specialistische zorg” esta; Respaldo.
Banda di esaki, a trata tambe e plan di accion pa loke ta siguridad na nos frontera, cual ta consisti di cuater miyon Euro cual ta designa pa diferente proyectonan. E parti infrastructural ta esun menos, pero tin e parti di opleidingen y e parti pa loke ta “handhaving”, ambos na e parti aereo como e parti maritimo, e proyectonan aki ta defini caba. E plan aki a wordo scirbi door di tur e stakeholders di e cadena hudicial akinan na Aruba y na mes momento a conta cu aprobacion di Hulanda tambe. Manera ta conoci tin coleganan na Aruba di Marechaussee cu ta yuda fortifica e siguridad na nos frontera door di traha hunto cu coleganan di entre otro, Inmigracion y e unidad di mensenhandel en mensensmokkel.
Por ultimo, minister Tjon a expresa cu e ta wak bek riba un reunion sumamente positivo, caminda a ricibi varios pregunta tecnico for di cada fraccion presente na e reunion, y na final a ricibi aprobacion di fraccion di MEP, Raiz y AVP, cual tur a bay di acuerdo cu cada peticion.


text:
Division Menor
Dakota y RCA ta parti punto Division Menor
More in Division Menor
-
RCA contra Bubali ta keda den un empate na cero gol
Diamars 12 di juni 2018 a inicia e playoff division menor , caminda cu den...
-
Britannia ta gana RCS 5-0 den inicio di Playoff Division Menor
Diamars 12 di Juni 2018 a tuma lugar na CDFF e inicio di e playoff...
-
Cu Hattrick di Wesley Illes Britannia ta gana di Riverplate 11-0 Division Menor
Diabierna 20 di april 2018 den Compleho Deportivo Franklin Bareño na Piedra Plat a...


text:
Dialuna 23 di April 2018 a tuma lugar den Stadion di Jara na Savaneta e wega entre e dos equipo nan cu ta comanda e tabla di Posicion Division MayorSUB 17, e muchanan di cas esta e speransa berde nan di Savaneta contra di e muchanan di Solito RCA. RCA actualmente ta na di promer lugar y La Fama na di 2do lugar riba e tabla di posicion.
E hoben Glembert Croes #7 di RCA ta habri e marcador pa hiba su equipo ariba na 1-0. Despues ta e hoben J Egeld del Orbe #9 di La Fama ta logra empata e wega. Den e di dos parti di wega ta e hoben Pablo Mauson #3 di RCA ta score pa hiba su equipo aribacu e score di 2-1.
Den tempo extra den un atake di La Fama y riba un rebote dilanti gol di RCA e hoben Jerwin Mercera #39
ta logra score e gol di empate.Durante e wega diferente kaarchi nan a cai tanto geel como tambe corra pa ambos equipo.Score Final La Fama vs RCA 2-2 Division Mayor SUB 17.


text:
Riba retnan sosial a surgi un konsternashon na momentu ku polis a tira un kacho matá awe mainta patras di e bario Amboina. Esaki no a sosodé riba òrdu di fiskal, pero riba òrdu di gezaghèber. Gezaghèber tin e outoridat abase di e “Ordenansa di Kacho Bonaire” pa duna òrdu pa esaki i no fiskal. Ta trata di un kacho peligroso.
INFO KPCN
Djadumingu 22 di sèptèmber banda di 7:30 di mainta a mèldu na polis molèster di kachó. Un kachó a bula den kurá di vários persona kaminda el a destruí vários artíkulo i tabata agresivo den direkshon di e habitantenan. Polis a purba haña doño di e kachó pero no a logra. Mas lat riba e mes un dia, a bolbe mèldu molèster di e mes un kachó. Dado momentu e kachó a bira agresivo den direkshon di polis. A yama dos instansia ku ta atendé ku bestia, sinembargo nan no por a yuda den e kaso, pasobra nan no tin hende pa atendé ku kachó agresivo. Tambe nan a indiká ku no tin un sitio pa pone kachó agresivo. Gezaghèber Edison Rijna, riba e ordenansa di lei di kachó, a duna aprobashon pa kita bida di e kachó, usando un arma di yag.
Op social media op Bonaire is ophef ontstaan naar aanleiding van het doden van een gevaarlijke hond vanochtend. Dit is uiteindelijk niet gebeurd in opdracht van de officier van justitie, maar in opdracht van de gezaghebber. Die is namelijk bevoegd op grond van de “Hondenverordening Bonaire” daartoe het bevel te geven, niet de officier van justitie.


text:
ULTIMO.
BONEIRU.
DAMA PERDI DESPUES DI A BAHA DI BARKU KRUSERO.
Polis ta buska tripulante di barku krusero. Ayera den oranan di mèrdia un miembro di e tripulashon di e barku krusero Navigator of the Seas ku a bishitá Boneiru ayera, a baha for di e barku i no a regresá na momentu ku e barku aki a bandoná nos isla. Ta trata di un dama hoben ku ayera ora ku ela baha for di barku e tabatin bistí: un blusa manga aden koló pretu, un short di jeans i sapatu koló pretu. E tin kabei pretu largu i postura delegá. E nòmber di e dama ta Adriana Morales de Florencio, nasé na Mexico riba 4 di yuni 1993.
Si kualke persona por a mira e persona aki ayera of awe porfabor tuma kontakto urgente ku polis.
Athunto foto di e dama na momentu ku ela baha for di e barku krusero ayera.
FUENTE: KPCN


text:
KRALENDIJK – Gezaghèber Edison Rijna a papia ku komunidat relashoná ku e situashon aktual di Coronavírùs (CoViD-19) na Boneiru.
”Nos a logra di baha e kantidat di persona ku lokal a pega ku CoViD-19 hopi lihé. Boneiru a hasi petishon pa bai kódigo hel bèk. Algun siman pasá a pidi Hulanda pa bai kódigo oraño pa protehá salubridat públiko di Boneiru. E kódigo oraño aki kier men ku ta deskonsehá pa bini Boneiru. Awor ku e kantidat di kasonan di CoViD-19 a baha drástiko, a pidi Hulanda siman pasá pa bai bèk kódigo hel. Te ku awor nos no a haña kontesta for di Den Haag. E motibu ku e kontesta riba nos petishon ta dura asina largu, ta pasobra Hulanda ta deseá pa bini ku un konseho pa henter Reino. Pa haña tur hende riba mesun liña ta tuma mas tempu ku a sperá. Ta papia tur dia ku Den Haag paso nos kier un kontesta i aklarashon mas lihé ku ta posibel. Turismo kon ku bai bini ta e pilar mas importante di nos ekonomia. Ta dura mas tantu ku nos a kere p’esei ta papiando ku e sektor turístiko. Ta wak posibilidat pa otro pais komo alternativa pa Hulanda i asin‘ei tòg haña turista bini nos isla. Pronto lo mi tin mas informashon tokante esaki”,gezaghèber Rijna a bisa.


text:
Publiká riba 02 Yanüari 2019
lenk pa vershon oudiovisual: https://we.tl/t-QwhzyqHiR2
Kerido ko-suidadanonan, un felis anochi,
Na promé lugá mi ke deseá abo i bo famia un felis aña 2019. Ta mi sinsero deseo ku e aña aki ta yená ku salú, dicha i momentunan di felisidat p’abo i bo famia.
Komo bo Promé Minister, mi ta honrá di por dirigír mi mes n’abo, na komienso di un aña nobo; ku semper ta un momento pa definí aspirashon i metanan nobo.
2018 tabata un aña kaminda nos mester a dil ku desafio i kambionan grandi. Tantu den pais komo ku den hopi kasnan di famia.
Mi ta konvensí ku 2019 tei bira un aña kaminda Huntu nos tei skibi historia.
2019 mester bira e aña den kua, kada yu di tera, mester bolbe kuminsá sinti ku nos tin motibu di ta optimista, pa loke ta futuro di nos pais i bienestar den nos kas. Tin hopi desaroyo ku ta duna nos speransa ku nos lo logra un futuro mas stabil, prospero i yen di persektiva.
No opstante tur e retonan imensamente grandi pa ku futuro di nos pais, ku nos mester a enfrentá den 2018, nos por mira bèk i konstatá ku e trabou duru di henter Gabinete Rhuggenaath pa bòltu e blachi i skibi un kapitulo nobo pa nos pais, ta kuminsa duna su fruta. Ta un realidat ku:
Kompatriotanan,
Mas ku klaro mi ta rekonosé ku parti di nos realidat ta keda, ku ainda nos pais ta den un situashon kaminda situashon finansiero di Gobièrnu ta fragil i no tin tur e kuponan di trabou deseá. Tin basta desaroyo ku debidamente ainda nos mester frena i koregí, i tin desishonnan ku nos mester tuma p’asina nos por yega na É pais kaminda tin adelanto sosial i ekonómiko, p’esnan ku mas tin mester di dje i kaminda nos tur por biba mas felis riba nos isla.
Gobièrnu a skohe pa un strategia di kresementu, pa fortifiká nos aparato públiko, mehorá nos atministrashon finansiero i nos abilidat di fasilitá desaroyo ekonómiko; ku e meta pa konstruí un fundeshi mas fuerte i resistente. Esaki nos ta bai hasi dor di buta un spil dilanti nos mes i wak unda mester realisá mas efisiensia, duna mihó servisio i unda mester ta mas agil.
Mi kier ripití loke mi a yega di bisa kaba: “Mare adelanto ta algu ku ta bini di awe pa mañan.”
Adelanto ta nase for di speransa. Pasó ora nos mantené speransa, nos tin forsa pa realisá loke nos ta visualisá.
Adelanto ta bini ku kurashi. Kurashi pa tuma desishon, pa pensa i hasi diferente pa logra kambio positivo.
Adelanto ta bini ku persistensia, paso tin ora e kaminda ta largu i difísil. Pero esun ku persistí ta pruf e dushi sentimentu di viktoria.
Adelanto ta bini ku fe. Fe den Dios i fe den bondat di bo próhimo i e kompromiso ku #huntu nos tin ku nos komunidat i nos pais.
Shonnan,
Adelanto i felisidat di un pueblo bo no ta midi na e kantidat di sèn ku tin ta lora den un komunidat. Pa un pueblo ta felis, e mester tin e sentido ku e ta sirbí den su nesesidat i ta garantisá di oportunidat i bienestar. P’ami, bienestar ta real ora:
Pero, adelanto i bienestar .. no ta asuntu di gobièrnu so. Ta asuntu ku kada un di nos ta karga nos responsabilidat i tuma inisiativa pa nos mes i nos famia progresá. Nos mester por kere den nos mes i nos kapasidat; lanta mira oportunidat i kue tene duru.
Selebrashon di nos fiestanan kultural manera Karnaval i Seú, ta ehèmpelnan kon ora kada un di nos hasi nos parti i kontribuí, nos por logra kos grandi di bèrdat. Si nos por hasi esaki pa e dos aktividatnan aki, dikon no usa e mesun kreatividat, disiplina i kapasidat-di-organisá pa huntu nos krea mas speransa i bienestar pa nos tur?
Den bida ta un kaminda tin pa kana i logra éksito; esei ta ku trabou duru, kompromiso i perseveransha. Esun ku kere ku e por logra gloria sin hasi sakrifisio, ta gaña su mes. Meskos ku abo, gobièrnu tambe mester adaptá i presta pa nos pais por progresá na un manera stabil.
Pueblo di Kòrsou,
Formashon di nos yunan i guia di lidernan, ku di bèrdat tei pa sirbí komunidat, ta puntonan ku na mi pareser meresé nos atenshon, si di bèrdat nos ke krea speransa i bai dilanti.
Nos yunan meresé e mihó oportunidat den bida. Sinembargo tur dia di nobo nos ta topa ku muchanan i hóbennan, ku debí na nan formashon for di kas, ta biba un bida difísil i yen di sufrimentu, manera por a mira den e dianan resien aki. Nos yunan meresé mihó.
Ta deber i responsabilidat di kada un di nos, komo mayor, pa duna nos yunan for di e edatnan mas hóben, un bida yená ku sufisiente amor i atenshon. Nada ni niun hende no por remplasá e amor i dedikashon di un mayor na su yu.
Gobièrnu ta yuda, kaminda di bèrdat tin mester, den kuadro di por ehèmpel programa di urgensia i otro trayektonan pa desaroyo sosial. Esaki lo keda prioridat.
Gobièrnu kier rekonosé i yama danki na kada un suidadano hóben i adulto ku ta traha pa aportá inkansablemente na nos pais. Paso ta #Huntu nos ta konstruí pais!
Na tur lider ku ta sinti nan yamá pa sirbí nos komunidat, no warda pa niun hende duna bo un batuta. Lant’ariba, den kas, den bario, na skol i den komunidat, i ban traha huntu ku kreatividat i dedikashon pa nos pais.
Den mesun rosea mi ke boga tambe pa lidernan, sin importá si bo ta polítiko, sindikalista, komersiante, reportero, riba trabou òf boluntario .. ta konsiente di bo mes i bo responsabilidat pa forma otro lidernan pa futuro. Ningun komunidat por bai dilanti kaminda konstantemente lidernan ta pone únikamente nan mes interes dilanti, ta antagonisá pa kibra otro i konstantemente ta mantené desunion bibu pa sirbi nan propio kousa. Nos mester di lidernan ku ta sirbi otronan.
Gobièrnu a komprometé pa pone e spil su dilanti i wak den su mes kas unda nos ta bai kuminsá mehorá i krese. Komienso di 2019 ta un bon oportunidat pa tur persona reflekshoná i komprometé ku e kousa di traha ku integridat na interes general i hiba henter pueblo di Kòrsou dilanti. Ami tambe lo hasi esaki….
Ban kana huntu den direkshon di prosperidat pa un i tur. Ban traha huntu pa e adelanto tan deseá.
Kerido pueblo,
Den 2019, kuminsando awe, Huntu nos tei krea e fórmula pa e Kòrsou éksitoso i felis, di awe, mañan i futuro.
Felis anochi i Dios bendishoná Kòrsou.


text:
Traha cu tur cos cu bo tin den bo fridge
Preparacion: 15 min
Cushina: 15 min
Dificultad: Facil
Pa 4 persona
Abao den caloria 388 cal.
Un delicioso Fried Rice di galiña cu tur berdura cu bo tin diariamente den bo fridge. Un cuminda facil, rapido y saludabel pa bo famia pa disfruta sea merdia, atardi of anochi
Ingredientenan
2 cuchara grandi vegetable oil
1 siboyo blanco, fini corta (por sin siboyo tambe)
1 wortel corta chikito
100 gram boonchi kauseband corta chikito
1 promenton cora of geel corta chikito
½ broccoli mediano, corta na chikito
150 gram di galiña cushina/hasa of galiña vegetal corta chikito
300 gram aros cla cushina caba
2 webo geklop
1 cuchara chikito di sesame oil
STAP 1
Preferiblemente den un wok, sino den un panchi regular, cuminsa keinta e vegetable oil riba candela mediano, hinca e siboyo, wortel y boonchi kauseband y hasa nan pa 5 min. Agrega e promenton, broccoli y galiña, y hasa nan pa 3 min mas.
STAP 2
Benta e aros cushina caba aden y hasa pa 4 min mast e ora cu tur e pipitanan di aros a separa for di otro. Pusha e aros y e berduranan un tiki na banda den e wok of panchi basha e vegetable oil y benta e webo geklop den e panchi y drei hunto cu ful e mix di berdura y galiña.
STAP 3
Drei e sesame oil hunto aden y saus di oester pa caba, despues décor’e cu simiya di sesame. Tambe por decore cu siboyo corta chikito cu spinazie, yerb’I hole fresco of cualkier otro berdura corta chikito di bo gusto.
Por sirbi bo fried rice cu:
Wraps
Basil pancakes
Spinazie, Manteca di almond cu carbanzos
Tomati
Bon apetit!


text:
E MIHO DIA DI ANIMAL SHELTER TA ORA UN DI NAN ANIMALITONAN HAYA UN...
Awe dia cu ta pone atencion special y cu mensahe di conscienitsacion en conexion di Dia Internacional...
PRISCILLA LACLÉ RIBA PORTADA DI FOCUS DIGITAL MAGAZINE
Priscilla a biaha rond mundo como modelo profesional y el a traha cu varios marca mundialmente conoci....
KEDS TA CAUSANDO SENSACION
Keds a converti danki na e fashionistanan den e estilo di sapato trendy pa tur generacion. Y...
‘FUTRX’ PA DESAROYA FUTURO HOTELERONAN
Como un proyecto cu a wordo lansa na inicio di 2022, The Ritz-Carlton, Aruba y The Aruba...
ARUBA TOURISM AUTHORITY A ORGANISA CONFERENCIA DI DIA MUNDIAL DI TURISMO
Dia Mundial di Turismo ta wordo celebra riba 27 di september tur...
“HIGH VALUE LOW IMPACT”: E MODELO DI SOSTENIBILIDAD CU A.T.A. TA APLICA
Tur aña Organisacion Mundial di Turismo (UNWTO) ta scoge un tema pa...
RETHINKING ARUBA’S AIRPORT, AVIATION, AND TOURISM
E tema di e aña aki pa Dia...
PASION Y DEDICACION CREANDO CADA PLATO
For di chikito Ruben Dario Hernandez tabata admira su defunto wela su amor y pasion pa cushina....
STALLONE Y SU CASA TA RECONCILIA DESPUES DI PIDI DIVORCIO
E noticia di e reconciliacion entre Sylvester Stallone (76) y su casa...
E ELEMENTONAN CLAVE DEN E DISEÑONAN DI EDGAR KOCK
E ta keda un experiencia inolvidabel pa Edgar Kock, cu den su debut como diseñador oficial, el...